Στο Παρά 5

Στο Παρά 5 είναι ο τίτλος μιας ελληνικής κωμικής τηλεοπτικής σειράς που προβλήθηκε από τους τηλεοπτικούς δέκτες του Mega Channel τις σεζόν 2005-2007 και γνώρισε τεράστια επιτυχία. Το σενάριο της σειράς υπέγραψε ο Γιώργος Καπουτζίδης, ο οποίος είχε και τον ρόλο ενός εκ των πέντε πρωταγωνιστών, ενώ τη σκηνοθεσία ανέλαβε ο Αντώνης Αγγελόπουλος.

Επισκόπηση σειράς

Πλοκή 
Η σειρά ξεκινά με την πρώτη γνωριμία των πέντε ηρώων της ιστορίας δείχνοντας την καθημερινότητά τους: τη Ντάλια, μία πλούσια που μισεί τον πλούτο, της οποίας όμως ο πατέρας πέθανε αφήνοντάς της όλα τα χρήματα και τις επιχειρήσεις, αφού ήταν μοναχοπαίδι, τον Σπύρο, φοιτητή της λογιστικής που ζει με τη γιαγιά του, τη Σοφία, αφού οι γονείς του σκοτώθηκαν, ενώ κάθε μέρα στο σπίτι είναι και η Θεοπούλα, η καλύτερη φίλη της γιαγιάς του, την Αγγέλα, άνεργη, αφού σε όποια δουλειά πηγαίνει την απολύουν και αποφασίζει να ασχοληθεί με το ερασιτεχνικό θέατρο, χωρίς να έχει ταλέντο, το Φώτη, ένα αρκετά έξυπνο άτομο που εργάζεται στο κανάλι του πατέρα του, του Θωμά, μαζί με τη Φρίντα, τη ξαδέρφη του και τη Ζουμπουλία, μία χωριάτισσα που έρχεται να μείνει με τη συμπεθέρα της, τη Μαριλένα, για να παρευρεθεί στη δεξίωση που θα κάνει ενόψει του γάμου των παιδιών τους, όμως μένει για πάντα μαζί της για να κρατήσει το παιδί, αφού η κόρη της με τον γιο της Μαριλένας πηγαίνουν στην Αμερική για να δουλέψουν. Παράλληλα, ένας από τους πέντε δολοφόνους ενός εγκλήματος που είχε γίνει στη Θεσσαλονίκη πριν από πολλά χρόνια θέλει να σκοτώσει τον υπουργό Ευάγγελο Σταυριανίδη, ο οποίος έχει πολλά στοιχεία για εκείνο το έγκλημα.

Οι πέντε ήρωες και ο υπουργός βρίσκονται μαζί σε ένα ξενοδοχείο, ο καθένας για τον δικό του λόγο. Ο Σπύρος για να επισκεφτεί τον θείο του από τον Καναδά, η Αγγέλα, πηγαίνει σε λάθος ξενοδοχείο, ενώ θέλει να πάει σε ένα άλλο για ένα κάστινγκ, η Ζουμπουλία για να παρευρεθεί στη δεξίωση της συμπεθέρας της, η Ντάλια για να συναντήσει κάποιον μεγαλοεπιχειρηματία και ο Φώτης για να πάρει πλάνα από τη δεξίωση, ενώ ο υπουργός είναι καλεσμένος στη δεξίωση. Ξέροντας για τη δεξίωση όπου θα παρευρεθεί ο υπουργός, ο κακός, μαζί με τον βοηθό του Νίκο Καλαθά, αναθέτουν στον σερβιτόρο του μπαρ του ξενοδοχείου να βάλει δηλητήριο στο ποτό του. Τα έξι αυτά άτομα θα βρεθούν "τη λάθος ώρα, στο λάθος μέρος", συγκεκριμένα σε ένα ασανσέρ το οποίο παθαίνει βλάβη και σταματά. Και ενώ οι κακοί περιμένουν να φύγει από το ξενοδοχείο, να πάει σπίτι του και να πεθάνει εκεί, ο υπουργός αρχίζει να μην αισθάνεται καλά μέσα στο ασανσέρ και αποκαλύπτει στους άλλους πέντε ότι έχει δηλητηριαστεί.

Οι πέντε αρχίζουν να ανακαλύπτουν το έγκλημα που έγινε στη Θεσσαλονίκη. Περνούν μαζί πολλές στιγμές καλές και κακές και έρχονται αντιμέτωποι με πολλά προβλήματα που καταφέρνουν πάντα να ξεπερνούν με δράμα αλλά και με γέλιο. Οι κοντινοί άνθρωποι των πέντε μπλέκονται συχνά στην υπόθεση, κυρίως η Σοφία με τη Θεοπούλα, κάποιες φορές βοηθώντας τους, ενώ κάποιες φορές δυσκολεύοντάς τους. Κάποια στιγμή εμφανίζεται η Αμαλία Αντωνοπούλου, ένα μυστηριώδες άτομο που βοηθά πάντα τη πεντάδα, ενώ χαρακτηριστική είναι η προφορά της στο "νι" και το "λι". Επίσης, ανακαλύπτουν ότι στο ασανσέρ δεν ήταν η πρώτη φορά που είχαν συναντηθεί, καθώς παλιότερα, σε ένα αεροπορικό δυστύχημα είχαν χάσει τη ζωή τους συγγενείς και κοντινά άτομα της πεντάδας και είχαν βρεθεί μαζί, χωρίς να γνωριστούν, στο αεροδρόμιο. Στο αεροπορικό δυστύχημα είχαν χάσει τη ζωή τους οι γονείς του Σπύρου, η μητέρα και η αδελφή του Φώτη, ο πατέρας της Αγγέλας, ο σύζυγος της Ζουμπουλίας και ο σοφέρ της Ντάλιας, ο οποίος ήταν και ο έρωτας της ζωής της. Και τότε είναι η μία από τις δύο φορές που η πεντάδα χωρίζεται, πιστεύοντας ότι η συνάντηση ήταν σημαδιακή. Όμως, ενώνονται ξανά και συνεχίζουν τις έρευνές τους και πάλι με δυσκολίες, καλές και κακές στιγμές. Σιγά-σιγά αρχίζουν να ανακαλύπτουν τους πέντε δολοφόνους με πολλές σημαντικές και δύσκολες αποστολές. 

Κάποια στιγμή, ο σύμβουλος της Ντάλιας, ο Αλέξης, θα αποκαλύψει στους υπόλοιπους τέσσερις ότι για το αεροπορικό δυστύχημα ευθύνεται ο πατέρας της Ντάλιας και αυτοί, στενοχωρημένοι, την κάνουν πέρα. Όμως επανενώνονται και τελειώνουν τις αποστολές. 

Ο ένας δολοφόνος που έχει φύγει στο εξωτερικό εντοπίζεται και συλλαμβάνεται, οι άλλοι δύο έχουν πεθάνει, ο άλλος ζει, αλλά χωρίζει με τη γυναίκα του και απομακρύνεται από τα παιδιά του και ο τελευταίος αυτοκτονεί, ενώ οι δύο κακοί - βοηθοί μπαίνουν στη φυλακή.

Στο τελευταίο επεισόδιο, έρχονται τέσσερις αποχωρισμοί, δύο λυπητεροί, ένας σοβαρός κι ένας αστείος. Ο Αλέξης φεύγει από την Ελλάδα αφού έχει πιάσει δουλειά στο εξωτερικό, η γιαγιά του Σπύρου πεθαίνει, ενώ είναι άρρωστη πάνω από ένα χρόνο, κι όμως έχει αντέξει. Ο Φώτης αποχαιρετά το κανάλι για να πάρει μία συνέντευξη στη Ρόδο, αφού το κανάλι έχει πλέον μεγαλώσει. Τέλος, η Ζουμπουλία, συμφιλιωμένη με τη συμπεθέρα της, μετακομίζει σε ένα σπίτι πάνω από αυτό της Μαριλένας, ενώ αυτή νομίζει ότι θα πάει στο χωριό της. Στην πορεία, η Θεοπούλα ακολουθεί τη Σοφία και πεθαίνει, ενώ η παρέα ανακαλύπτει το μυστικό της Αμαλίας. Η Αμαλία είχε πεθάνει στο αεροπορικό δυστύχημα μαζί με τους συγγενείς και τους κοντινούς ανθρώπους της παρέας και εμφανίστηκε ως άγγελος για να τους βοηθήσει. Μετά από καιρό, η Ντάλια έχει αποκτήσει 2 παιδιά μαζί με τον Αλέξη και παραμένει στην Ελλάδα. Η Αγγέλα πιάνει δουλειά σε εταιρία της Ντάλιας και όλοι περνούν καλά τη ζωή τους. Η ιστορία τελειώνει με την παρέα των πέντε στη θάλασσα.

Διανομή

Πρόσωπα
Σύμφωνα με τον σεναριογράφο, οδηγός για τη δημιουργία των πέντε πρωταγωνιστών αποτέλεσαν οι διαφορετικές πιθανές αντιδράσεις στον φόβο.

Οι Πέντε
Οι Πρωταγωνιστές
Ντάλια Χατζηαλεξάνδρου (Σμαράγδα Καρύδη): Ηλικία: 34. Ημερομηνία γέννησης: 2-12-1971. Η τελευταία κληρονόμος μια τεράστιας περιουσίας. Μία από τις πλουσιότερες γυναίκες στον κόσμο. Στο αεροπορικό δυστύχημα στις 2-12-1991 σε ηλικία 20 ετών, έχασε τον οδηγό της, πατέρα του Αλέξη, με τον οποίο διατηρούσε ερωτική σχέση. Λάτρης των καθημερινών σειρών, μπερδεύει συχνά την πραγματικότητα με αυτές βλέποντας την αποστολή τους ως παιχνίδι. Η κακή της σχέση με τα χρήματα είναι εμφανής, όμως είναι πάντα διατεθειμένη να δώσει όλη της την περιουσία για να ξελασπώσει την πεντάδα. Στον ελεύθερο χρόνο της γράφει σενάρια για την αγαπημένη της τηλενουβέλα (το κανάλι της οποίας αγόρασε), τα "Δάκρυα της Κονσουέλας". Σε προχωρημένο επεισόδιο, ο Αλέξης (σύμβουλος των επιχειρήσεων της - Μιχάλης Μαρίνος) μαθαίνει ότι υπεύθυνος για το αεροπορικό δυστύχημα που σκοτώθηκε ο οδηγός της Ντάλιας, ο πατέρας της Αγγέλας, οι γονείς του Σπύρου, ο σύζυγος της Ζουμπουλίας, η μητέρα και η αδερφή του Φώτη ήταν ο πατέρας της Ντάλιας. Εντούτοις, εκείνη δεν το μαθαίνει ποτέ εμπιστευόμενη την κρίση του Αλέξη ο οποίος θεωρεί ότι δεν είναι ικανή να διαχειριστεί μία τέτοια είδηση. Η Ντάλια βρέθηκε στο ξενοδοχείο που πέθανε ο Σταυριανίδης (το οποίο και της ανήκει) για ένα επαγγελματικό ραντεβού. Έχει επίσης ελβετική υπηκοότητα. Στο τέλος αποκτά 2 παιδιά με τον Αλέξη.

Ζουμπουλία Αμπατζίδου (το γένος Καραγκιόζη) (Ζούμπη) (Ελισάβετ Κωνσταντινίδου): Ηλικία : 50. Η Ζουμπουλία γεννήθηκε στο Αχλαδοχώρι Σερρών, όπου και διέμενε μέχρι το γάμο της κόρης της, της Άννας, με τον γιο της Μαριλένας Δορκοφίκη (Ελένη Κρίτα), τον Αλέξανδρο. Πολύ σύντομα το νιόπαντρο ζεύγος αποφάσισε να μετακομίσει προσωρινά στην Αμερική, αφού ο Αλέξανδρος γίνεται δεκτός στο Χάρβαρντ. Καθώς το μωρό τους έπρεπε να μείνει στην Αθήνα, η Ζουμπουλία αναγκάστηκε να μετακομίσει στην Αθήνα για να το φροντίζει. Καταφύγιό της στις δύσκολες στιγμές αποτελεί η θρησκεία. Έχασε τον σύζυγό της Χαράλαμπο στο περίφημο αεροπορικό δυστύχημα. Η Ζουμπουλία μιλάει με ιδιωματικές λέξεις και αναφέρει ονόματα προσώπων από την ιδιαίτερη πατρίδα της, που συμπίπτει με την ταυτότητα του σεναριογράφου Γιώργου Καπουτζίδη. Της αρέσει να λύνει σταυρόλεξα και να διαβάζει τους βίους διαφόρων αγίων. Βρέθηκε στο ξενοδοχείο που πέθανε ο Σταυριανίδης ώστε να παραβρεθεί στη δεξίωση της Μαριλένας Δορκοφίκη την οποία αποκαλεί Μαρινέλα, προς τιμήν του γιου της. Η Ζουμπουλία έχει μείνει στα μυαλά των ανθρώπων από την ατάκα της Ιιιιιι την οποία λέει όταν φοβάται.

Σπύρος Δελόγλου (Γιώργος Καπουτζίδης): Ηλικία: 25. Φοιτητής λογιστικής, μένει στα Πατήσια με τη γιαγιά του, τη Σοφία Μπαξεβάνη (Σόφη - Ειρήνη Κουμαριανού), από τότε που έχασε τους γονείς του στο αεροπορικό δυστύχημα, όταν ήταν μόλις 11 ετών. Αγαπάει τη γιαγιά του και ανέχεται τις τρέλες που κάνει με την αγαπημένη φίλη και γειτόνισσα Θεοπούλα Τζίνη (Έφη Παπαθεοδώρου). Χωρίς αμφιβολία ο πιο συνεσταλμένος της παρέας, πολλές φορές θέλει να κάνει πίσω από τον φόβο του. Ο Σπύρος βρέθηκε στο ξενοδοχείο που πέθανε ο Σταυριανίδης ώστε να επισκεφθεί τον θείο του, τον Γιάννη Δελόγλου. Είναι ο πρώτος ο οποίος καταλαβαίνει από την αρχή ότι ο Δεληκάρης τους έχει στήσει παγίδα. Ο Σπύρος είναι ο πρώτος ασέξουαλ χαρακτήρας που έχει εμφανιστεί στην ελληνική τηλεόραση.

 Φώτης Βουλινός (Αργύρης Αγγέλου): Ηλικία: 23. Ο Φώτης είναι δημοσιογράφος, γιος του Θωμά Βουλινού (Παύλος Ορκόπουλος), στον οποίον ανήκει το κανάλι "ΤηλεΒΟΑΣ". Έχασε τη μητέρα και την αδελφή του στο αεροπορικό δυστύχημα και παρουσιάζει σχεδόν τις μισές εκπομπές του καναλιού. Τις άλλες μισές παρουσιάζει η ξαδέλφη του Φρίντα, την οποία και αντιπαθεί. Αγαπημένος του ήρωας ο πολυμήχανος Μαγκάιβερ, στον οποίο προσπαθεί απεγνωσμένα να μοιάσει. Βρέθηκε στο ξενοδοχείο που πέθανε ο Σταυριανίδης ώστε να καλύψει δημοσιογραφικά τη δεξίωση. Τελικά, παρόλο που δεν του επετράπη η είσοδος, κατάφερε να καταγράψει ένα σημαντικό κομμάτι της δεξίωσης (τον σερβιτόρο που έδωσε το ποτό με το δηλητήριο στον Σταυριανίδη), καθώς η κάμερα είχε μείνει ανοιχτή και κατέγραφε τα πάντα. Έχει φαντασία και εφευρετικότητα, γι' αυτό και τις περισσότερες φορές, τα σχέδια της ομάδας προκύπτουν από δικές του ιδέες. Πολλες φορές όμως αυτό δεν συμφέρει πολύ την ομάδα. Στο τέλος της σειράς φεύγει από τον τηλεβόα.

Αγγέλα Ιωακειμίδου (Αγγελική Λάμπρη): Ηλικία: 24. Γεννήθηκε στα Γιάννενα, από όπου έφυγε όταν ήταν 14 χρονών, αφού την συνέλαβαν επειδή οδηγούσε χωρίς δίπλωμα. Αυτή στο περίφημο αεροπορικό δυστύχημα έχασε τον πατέρα της. Ο οξύθυμος χαρακτήρας της και η ικανότητά της να λέει ακριβώς αυτό που σκέφτεται έχουν ως αποτέλεσμα να μην μπορεί να κρατήσει καμία δουλειά για μεγάλο διάστημα. Στο τέλος του πρώτου κύκλου εγκατέλειψε τη δουλειά της στον καλλιτεχνικό θίασο του Αβραάμ Λέντζου, ενώ η αστυνομία την ψάχνει, αφού τη θεωρεί υπεύθυνη για τον φόνο του Κωνσταντίνου Καστέλλη και της Φωτεινής Κουτσιουμάρη. Η Αγγέλα βρέθηκε στο ασανσέρ που πέθανε ο Σταυριανίδης επειδή πήγε σε λάθος ξενοδοχείο για μια οντισιόν για τον θίασο του Αβραάμ Λέντζου.

Οι πέντε δολοφόνοι
Οι 5 Κακοί της ιστορίας: η πεντάδα που δολοφόνησε την Ελευθερία Ασλάνογλου στις 9 Απριλίου 1975 στη Θεσσαλονίκη. Επίσης, ήταν εμπλεκόμενοι και στο οικονομικό σκάνδαλο της ΕΞΙΤΕΡ τη δεκαετία του 90.
Άρης Παυρινός ή "Αρχηγός" (Δημήτρης Πετρόπουλος): Ο αρχηγός της συμμορίας των "κακών". Τίποτα δεν ήταν αρχικά γνωστό για τον Αρχηγό, πέραν του ότι είναι ένα αδίστακτο και πολύ ισχυρό πρόσωπο. Όπως αποκαλύπτεται στη συνέχεια, πρόκειται για τον υποψήφιο για τη θέση της πρωθυπουργίας και πρόεδρο του (φανταστικού) κόμματος Ελληνικός Δημοκρατικός Αγώνας. Είναι κύριος υπεύθυνος για τον θάνατο του Σταυριανίδη και καθώς και των τριών πρώην φίλων τους. Το πρόσωπό του ποτέ δεν φαινόταν μέχρι το τελευταίο επεισόδιο του πρώτου κύκλου. Ο κύριος σκοπός του ήταν να εξαφανίσει  τα 4 άτομα που σχετίζονται με τη δολοφονία της Ελευθερίας Ασλάνογλου. Στο τέλος του πρώτου κύκλου επεισοδίων, αναλαμβάνει την πρωθυπουργία. Στο όνομα αυτό γίνεται αναφορά στα επεισόδια 22, 23, 24 & 26, χωρίς να γίνεται γνωστό ποιος είναι. Σε προχωρημένο επεισόδιο του 2ου κύκλου η Ντάλια τον επισκέπτεται στο γραφείο του και τον πληροφορεί ότι είναι και αυτή μία από τους Πέντε που τον κυνηγούν. Αυτός τρομοκρατείται από την εμπλοκή στην υπόθεση της πάμπλουτης κληρονόμου και, αντιλαμβανόμενος πλέον ότι έχει πια ελάχιστες ελπίδες να γλιτώσει, αυτοκτονεί μετά από μια κρίση τρέλας.

Γιάννης Δεληκάρης (Νίκος Αρβανίτης): Ηλικία: 53. Ημερομηνία γέννησης: 17-7-1954. Δικηγόρος. Συμφοιτητής του Παυρινού στη Θεσσαλονίκη. Όπως με τον Πολίτη, έτσι και με το Δεληκάρη, ο Παυρινός και εκείνος γίνονται εχθροί μετά το σκάνδαλο της Εξιτέρ. Κατάφερε να βάλει στο χέρι τους Πέντε προσεγγίζοντας τους ως φίλος και προσπαθώντας να τους πείσει για την αθωότητα του αφήνοντας σε εμφανές σημείο μια ψεύτικη κατάθεση. Προσπάθησε να στήσει παγίδα στους 5 με το να τους παραδώσει στον Παυρινό με αντάλλαγμα να τον φυγαδεύσει στο εξωτερικό λόγω μπλεξιμάτων του με την ρώσικη μαφία. Τελικά όμως δεν τα κατάφερε να τους πιάσει αλλά, εν αγνοία του, τους έστειλε στο νοσοκομείο όταν κατά την διαφυγή του τον ακολουθούσαν και τρακάρανε. Διέφυγε στη Νότια Αμερική μετά το τέλος των γεγονότων του 2ου κύκλου όπου και τον συνέλαβαν και εκδόθηκε στην Ελλάδα.  
Δημοσθένης Πολίτης (Νίκος Νικολάου): Ηλικία: 54. Μεγαλοεκδότης. Ο πατέρας του, Αριστείδης Πολίτης ήταν κι αυτός στις επιχειρήσεις του τύπου στη Θεσσαλονίκη. Μάλιστα φαίνεται και ο πατέρας του να ήξερε για τον φόνο, αφού πίεσε τον αρχισυντάκτη της εφημερίδας που δούλευε ο Μανοβιρογιαννάκης να απολύσει τον τελευταίο. Μετά το οικονομικό σκάνδαλο της Εξιτέρ, αντιμετώπισε σοβαρά οικονομικά προβλήματα και ζήτησε βοήθεια από τον Παυρινό. Εκείνος του την αρνήθηκε, αφού στόχευε να ανέλθει στον πρωθυπουργικό θώκο, και από τότε είναι άσπονδοι εχθροί. Ο Πολίτης, μέσα από τις τηλεοράσεις και τις εφημερίδες του, του κάνει έντονη και πολλές φορές ύπουλη επίθεση. Πεθαίνει από ανακοπή όταν βλέπει ένα βίντεο με τον πατέρα του να μιλάει στον Σπύρο για την δολοφονία της Ελευθερίας και της γυναίκας του Ελπίδας Πολίτη, την οποία επίσης δολοφόνησε ο ίδιος στις 11-08-1993.

Κωνσταντίνος Καστέλλης ή Κώστας (Αντώνης Μπαμπούνης): Μέλος της συμμορίας των 5, που δολοφόνησαν την Ελευθερία Ασλάνογλου και ετεροθαλής αδελφός του Σταυριανίδη. Θεωρείται από τον Βενετόπουλο το πειθήνιο όργανο στη δολοφονία (λόγω της ελαφρώς μειωμένης νοημοσύνης του) και πιθανώς να μην είχε ενεργό συμμετοχή. Μπήκε στη φυλακή για το σκάνδαλο της Εξιτέρ, ενώ τελευταία ο Παυρινός τον κρατούσε απομονωμένο στη 'φροντίδα' της Φωτεινής Κουτσιουμάρη (Βίκυ Βανίτα), μιας οικιακής βοηθού. Προς το τέλος του πρώτου κύκλου η Ντάλια και η Αγγέλα επισκέφθηκαν το σπίτι του και τους ομολόγησε οικειοθελώς ότι ήταν ο ένας απο τους δολοφόνους της Ελευθερίας χωρίς όμως να μιλήσει για τους υπόλοιπους. Μετά απο αυτό δολοφονήθηκε, μαζί με την Φωτεινή, απο τον Παυρινό και τον κακό Ανδρέα Καλογήρου και η δολοφονία τους κατέστησε την Αγγέλα ύποπτη, λόγω του ποινικού μητρώου της, μιας και τα αποτυπώματά της βρέθηκαν στο σπίτι.

 Χρήστος Λημνιώτης ή Τάκης (Γιώργος Κοτανίδης): Αστυνομικός. Είναι παντρεμένος με την Κατερίνα Ασλάνογλου, αδελφή της Ελευθερίας. Στα τελευταία επεισόδια, όταν οι πέντε επισκέπτονται την Κατερίνα, αποκαλύπτεται απο έρευνες των πέντε καθώς και απο τον ίδιο ότι είναι ο πέμπτος δολοφόνος. Στο τέλος, έγινε ο μόνος από τους δολοφόνους που έζησε τη ζωή του (εκτός του ότι τον εγκατέλειψαν η γυναίκα του και οι κόρες τους) όπως ήταν πριν τις αποκαλύψεις των πέντε. Κανείς δεν έμαθε τι απέγινε.

Οι άλλοι Πέντε
Οι 5 που ερευνούσαν την υπόθεση πριν την ερευνήσουν οι πρωταγωνιστές.
Ευάγγελος Σταυριανίδης (Άλκης Παναγιωτίδης): Ο υπουργός που δολοφονείται επειδή προσπαθούσε μαζί με τον Γεράσιμο Βενετόπουλο να καταδώσει τη συμμορία των 5 για τη δολοφονία της Ελευθερίας Ασλάνογλου. Ήταν ο συνήγορος πολιτικής αγωγής στη δίκη της ελευθερίας που καταδίκασε το Βενετόπουλο. Έπειτα, ανακαλύπτοντας οτι τα στοιχεία που τον καταδίκασαν ήταν κατασκευασμένα, αποφασίζει να αποδείξει την αθωότητα του Βενετόπουλου. Στο αρχείο με τα έγγραφα που είχε συγκεντρώσει, αποδεικνυόταν η ενοχή των 5 δολοφόνων σε σχέση με το οικονομικό σκάνδαλο της Εξιτέρ. Αυτό το αρχείο το δημιούργησε (γνωστό κι ως το αρχείο του Σταυριανίδη) διότι δεν μπορούσε να κατηγορήσει τους ενόχους επειδή η δολοφονία που είχαν διαπράξει είχε παραγραφεί. Έτσι έπρεπε να τους κατηγορήσει για το οικονομικό σκάνδαλο, ώστε να μπουν στην φυλακή και έτσι να πληρώσουν γι' αυτό που είχαν κάνει.

Γεράσιμος Βενετόπουλος (Γιώργος Κιμούλης): Φίλος της Ελευθερίας Ασλάνογλου που φυλακίστηκε για το φόνο της. Όταν ο Σταυριανίδης (που ως νέος δικηγόρος είχε αναλάβει το ρόλο του δημόσιου κατήγορου στην υπόθεση) κατάλαβε την αθωότητά του, θέλησε να τον βοηθήσει βοηθώντας τον αρχικά να δραπετεύσει και ύστερα να τον αθωώσει, ακόμα μέχρι και τον θάνατό του. Μαζί προσπαθούσαν να αποκαλύψουν το σκάνδαλο της "Εξιτέρ". Στο τέλος του Πρώτου Κύκλου, δολοφονείται μπροστά στα μάτια του Φώτη από τον Κακό Ανδρέα Καλογήρου έπειτα από εντολή του Παυρινού.

Παύλος Μανοβιρογιαννάκης (Χάρης Εμμανουήλ): Δημοσιογράφος που υποστήριξε το Βενετόπουλο κατά την δίκη του ενάντια στη σκευωρία ενοχοποίησής του. Ξέρει πολλά για την υπόθεση. Μετά από την έρευνα που έκανε, δεν ξαναβρήκε πουθενά δουλειά. Παγιδεύτηκε και έμεινε όμηρος μέσα στο σπίτι του από τον κακό Ανδρέα Καλογήρου για να μην προλάβει να μιλήσει στους 5 που τον έψαχναν. Όταν κατάφερε να δραπετεύσει, οδήγησε μέσω ενός γράμματος τους Πέντε στον ένα από τους δολοφόνους, τον Δημοσθένη Πολίτη. 

Περικλής Ασλάνογλου (δεν εμφανίζεται): Αδελφός της Ελευθερίας Ασλάνογλου που δολοφονήθηκε. Ήταν επιχειρηματίας στη Θεσσαλονίκη και δολοφονήθηκε και αυτός από τον κακό Αντρέα Καλογήρου μετά από εντολή του αρχηγού Άρη Παυρινού. Έψαχνε και αυτός για την αλήθεια μέχρι τον θάνατό του.

Κατερίνα Ασλάνογλου (Νίκη Χαντζίδου): Η αδελφή της Ελευθερίας που ζει στην Αθήνα. Είναι παντρεμένη με τον Χρήστο Λημνιώτη, που είναι ένας από τους πέντε δολοφόνους που σκότωσαν την αδερφή της, χωρίς να το γνωρίζει η ίδια. Θα το μάθει στο τέλος από τη Ζουμπουλία, τον Σπύρο αλλά και την ομολογία του άντρα της. Δεν συμμετείχε ενεργά στις έρευνες των υπολοίπων αλλά γνώριζε γι' αύτες. Στο τέλος, εγκαταλείπει τον σύζυγό της και φεύγει μαζί με τις δύο κόρες τους μετά την αποκάλυψη της αλήθειας

Οι πεθαμένοι "Επτά"
Τα επτά αγαπημένα πρόσωπα των πρωταγωνιστών που πέθαναν στο αεροπορικό δυστύχημα (2.12.1991), που σε προχωρημένο επεισόδιο αποδεικνύεται ότι προκάλεσε ο πατέρας της Ντάλιας.

Χαράλαμπος Αμπατζίδης (Γιώργος Χαλεπλής) - Ο σύζυγος της Ζουμπουλίας, κτηνοτρόφος στο επάγγελμα, που την είχε απατήσει πολλές φορές.
Αλεξάνδρα Βουλινού και Κυριακή Βουλινού - Η μητέρα και η αδελφή του Φώτη. Σύμφωνα με τον Θωμά, η Αλεξάνδρα Βουλινού, η οποία εμφανίζεται σε μια φωτογραφία όπου δείχνει ο Θωμάς στη Ζουμπουλία στο επεισόδιο 34, μοιάζει με την Ζουμπουλία. Ο Φώτης αγαπούσε και φρόντιζε την αδελφή του, την Κυριακή. Είχαν επισκεφτεί την Αμερική για να εγχειριστεί η Κυριακή στο μάτι της σε ηλικία 1 χρόνου.
Ευστράτιος Δελόγλου (Αλέξης Μυτηλιναίος) - Ο πατέρας του Σπύρου και γαμπρός της Σοφίας Μπαξεβάνη.
Δήμητρα Δελόγλου - Η μητέρα του Σπύρου και κόρη της Σοφίας Μπαξεβάνη.
Απόστολος Ιωακειμίδης (Δημήτρης Βραχνός) - Ο πατέρας της Αγγέλας.
Στεργίου - (Θανάσης Δισλής) - Ο σοφέρ του πατέρα της Ντάλιας, με την οποία διατηρούσε σχέση. Ήταν πατέρας του Αλέξη.

Πρωταγωνιστικοί χαρακτήρες
Αμαλία Αντωνοπούλου (Ζέτα Μακρυπούλια): Ηλικία: 24. Ημερομηνία γέννησης: 10-4-1967.Η "εγγονή" της διαχειρίστριας της πολυκατοικίας που μένει ο Σπύρος. Γνωστή των Πέντε που τους έχει βοηθήσει ακολουθώντας τις οδηγίες τους, αλλά χωρίς να ξέρει τι και γιατί, ενώ πολλές φορές τους έχει σώσει 'τυχαία' σαν από μηχανής θεός. Αν και κωμικός χαρακτήρας με έφεση στην ατσαλοσύνη και τις γκάφες, στη σειρά φαίνεται ότι έχει ένα πλούσιο παρελθόν - το οποίο θα αποκαλυφθεί σε επόμενα επεισόδια - ενώ οι τηλεθεατές πιστεύουν ότι θα παίξει ένα πολύ σημαντικό ρόλο. Κατάγεται από την Τρίπολη και μιλά με το χαρακτηριστικό παλαιοελλαδίτικο Νι και Λι. Η φωνή της ακούγεται στο ρόλο της αφηγήτριας παρουσιάζοντας μια παντογνωσία για το μέλλον της ιστορίας. Παράλληλα είναι και από τους πιο αινιγματικούς και πολυσυζητημένους ήρωες της σειράς και πολλές θεωρίες έχουν αναπτυχθεί για τον ρόλο της. Στο σενάριο έχουν αφεθεί υπόνοιες ότι ανήκε σε μια ομάδα πέντε ατόμων στο παρελθόν (Αμαλία, Στέλιος, Ζωή, Άκης, Ελένη), ενώ μία θεωρία λέει πως είναι το πνεύμα της δολοφονημένης Ελευθερίας. Τελικά, αποκαλύπτεται ότι η Αμαλία ήταν το πνεύμα της αεροσυνοδού που ήτανε στο αεροπλάνο και σκοτώθηκε το 1991 μαζί με τους συγγενείς των 5 και ήρθε στη γη για να βοηθήσει τους πρωταγωνιστές να τιμωρήσουν το άδικο.
Ελευθερία Ασλάνογλου (Άννα Γαρεφαλάκη): Η 24χρονη κοπέλα που βιάστηκε και δολοφονήθηκε από τους πέντε κακούς στις 9 Απριλίου 1975. Σπούδαζε ιατρική στη Θεσσαλονίκη. Αποτελούσε κρυφό πόθο του Καστέλλη, ίσως και των υπόλοιπων της συμμορίας. Δεν έχει όμως αποκαλυφθεί ακόμα ποια ήταν η ακριβής σχέση της με τους πέντε δολοφόνους. Στη σειρά έχει εμφανιστεί μόνο ως ανάμνηση. Μετά τον θάνατο της τα μικρότερα αδέλφια της μαζί με τον Σταυριανίδη και τον Μανοβιρογιαννάκη ερευνούσαν για να βρουν αποδείξεις έτσι ώστε να αποκαλύψουν τους πραγματικούς δολοφόνους και να αθωώσουν τον άδικα καταδικασμένο Βενετόπουλο.

Οι κακοί
(Οι άνθρωποι που έβαζε ο αρχηγός για να εντοπίσουν τους 5 πρωταγωνιστές.)
Ανδρέας Καλογήρου (Γεράσιμος Μιχέλης): Ή αλλιώς "ο Κακός" ή "Ο Τύπος με τα μαύρα" του οποίου το όνομα μάλλον προέρχεται από τον κλασικό κινηματογραφικό "κακό", Σπύρο Καλογήρου. Δουλεύει ως πληρωμένος δολοφόνος για τα συμφέροντα του Αρχηγού τον οποίον μόνο αυτός έχει δει. Πολλές φορές έχει διασταυρωθεί με τους Πέντε, είτε επειδή αυτοί βρίσκονται στο δρόμο του, είτε επειδή αυτός ανακαλύπτει τα ίχνη τους. Όσες φορές τους παγίδευσε κατάφεραν να αποδράσουν, ενώ τους θεωρούσε νεκρούς. Είναι διαζευγμένος με την Ζάνα Ιωάννου. Στον δεύτερο κύκλο δηλώνει πως έχει πάρει προσωπικά το θέμα με τους Πέντε και δεν το θεωρεί πλέον απλώς δουλειά. Στο τέλος της σειράς συλλαμβάνεται και φυλακίζεται σε ηλικία τριάντα τριών ετών.
Νίκος Καλαθάς (Πατρίκιος Κωστής): Βοηθός του Καλογήρου, γνωστός και ως "ο Ψηλός", και πληρωμένος δολοφόνος. Έχει μεγαλώσει στην Γερμανία όπου μένει η μητέρα του. Η ημερομηνία γεννήσεως του είναι 05/07/1979. Χαρακτηριστικό είναι το ύψος του. Ενώ ο Φώτης, η Αγγέλα, και η Ντάλια ήταν όμηροι στο σπίτι του Παύλου, η Αμαλία τον χτύπησε άθελά της με το αυτοκίνητο, και τον χρησιμοποίησαν για ανταλλαγή. Στο τέλος της σειράς συλλαμβάνεται και φυλακίζεται.
Γυναίκα του υπουργού (Έλενα Παπαβασιλείου): Ερωμένη ενός εκ των κακών, βοήθησε στη δολοφονία του άντρα της. Θα την δολοφονούσε ο εραστής της για να μην υπάρχουν μάρτυρες αλλά γλίτωσε και διέφυγε στο εξωτερικό. Ωστόσο δεν αναφέρεται ποτέ τ' όνομά της.
Βασίλης (Μάνος Πιντζής): Δολοφόνος και εραστής της γυναίκας του υπουργού. Τον είχαν βάλει ο Παυρινός και ο Αντρέας Καλογήρου να τη σκοτώσει.
Τίμος (Θεόδωρος Ανθόπουλος): Σερβιτόρος που έμμισθα δηλητηρίασε άθελά του τον Σταυριανίδη.
Ζάνα Ιωάννου (Σοφία Βογιατζάκη) : Γνωστή σχεδιάστρια μόδας, πρώην σύζυγος του «Τύπου με τα Μαύρα». Μέλος της κριτικής επιτροπής για τα καλλιστεία, όπου οι 5 βάζουν την Αμαλία να συμμετάσχει, για να της αποσπάσουν πληροφορίες. Είναι ιδιότροπη και κακιά και έχει μια γραμματέα την οποία αντιπαθεί και προσπαθεί με κάθε τρόπο να της κάνει τη ζωή δύσκολη. Τελικά δίνει σημαντικά στοιχεία της υπόθεσης στους πέντε.
Ντίνα (Μαριάννα Λουκάκη): Νοσοκόμα, πρώην σχέση του Καλογήρου, που τον βοηθούσε στο νοσοκομείο. Στο δεύτερο κύκλο είναι η πρώτη που ανακαλύπτει σιγά-σιγά τον "ρόλο" της Αμαλίας στην ιστορία και για αυτόν το λόγο εξαφανίζεται στα μέσα του 2ου κύκλου
Δολοφόνος Τσακάλι (Αντώνης Καρυστινός): Τον προσέλαβε ο Αρχηγός για να σκοτώσει τους πέντε αλλά και τον "ανίκανο" Καλογήρου (τον πρώτο κακό) και τελικά αποδείχθηκε πολύ πιο αποτελεσματικός από τον προηγούμενο. Ο μόνος που κατάφερε να ανακαλύψει την ταυτότητα των Πέντε, απήγαγε τη Θεοπούλα (νομίζοντας πως είναι η γιαγιά του Σπύρου), αλλά σκεφτόταν να προδώσει τον Αρχηγό στους πέντε με αντάλλαγμα 20.000.000 ευρώ από τα λεφτά της Ντάλιας. Όμως προλαβαίνει και τον σκοτώνει πρώτος ο Καλογήρου - αφαιρώντας τα φρένα του αυτοκινήτου του - ενώ ήταν έτοιμος να προδώσει τους Κακούς με αντάλλαγμα τα λεφτά της Ντάλιας. Ωστόσο δεν αναφέρεται ποτέ τ' όνομά του.
Αργύρης (Αναστάσης Κολοβός): Αδελφός του τρίτου κακού και χάκερ. Σκοτώνεται μαζί με τον αδελφό του από τον Καλογήρου σε "τροχαίο ατύχημα".
Ανώνυμος ηθοποιός (Κώστας Μπάρας): Άνεργος ηθοποιός που προσλήφθηκε από τον Καλογήρου (τύπος με τα μαύρα) για να υποδυθεί τον Παύλο Μανοβιρογιαννάκη και να προσπαθήσει να πιάσει τους Πέντε. Ωστόσο δεν αναφέρεται ποτέ τ' όνομά του.

Συμπρωταγωνιστές
Σοφία Μπαξεβάνη (Ειρήνη Κουμαριανού): Ηλικία: 68. Η γιαγιά του Σπύρου (μητέρα της μητέρας του). Ανέλαβε την κηδεμονία του από τότε που οι γονείς του πέθαναν στο δυστύχημα. Παρά τα 68 της χρόνια (στην αρχή της σειράς), δεν χάνει την ευκαιρία να απολαύσει τη χαρά της ζωής με κάθε τρόπο, μαζί με την επιστήθια φίλη και γειτόνισσά της Θεοπούλα. Το μόνο που θέλει είναι να διασκεδάζει και δεν δίνει καθόλου σημασία στην ηλικία της. Κατά τη διάρκεια της σειράς, έπασχε από μια ανίατη και θανατηφόρα αρρώστια ( λευχαιμία) την οποία και κρατούσε μυστική από τον πολυαγαπημένο της εγγονό Σπύρο. Στο τέλος πεθαίνει αφού έπασχε από την αρρώστια για μήνες. Ο Σπύρος το μαθαίνει μετά τον θάνατό της διαβάζοντας το ημερολόγιο που κρατούσε και στο οποίο αναφερόταν ότι ο γιατρός της έδινε πολύ λιγότερο χρόνο ζωής από αυτόν που φανταζόταν, λόγω του δυναμικού της χαρακτήρα, καταφέρνει να ζήσει μέχρι το τέλος του 2ου κύκλου.
Θωμάς Βουλινός (Παύλος Ορκόπουλος): Ο πατέρας του Φώτη. Ιδιοκτήτης του μικρού περιθωριακού τηλεοπτικού σταθμού "ΤηλεΒΟΑΣ" που έχει χάσει τη γυναίκα του και την κόρη του στο μοιραίο αεροπορικό δυστύχημα. Έχει ιδιαίτερα στενή σχέση με το γιο του Φώτη, μιας και είναι οι μόνοι επιζήσαντες στην οικογένειά του. Λόγω επαγγέλματος και θέσεως, έχει βοηθήσει πολύ την αποστολή των Πέντε. Στα νιάτα του ήταν ο καλύτερος "πειρατής" μέσω ασυρμάτων, ενώ τώρα γράφει τις ειδήσεις στο κανάλι του. Πολιτικά ανήκει στον χώρο της Αριστεράς, και συγκεκριμένα, του ΚΚΕ (επεισόδιο 34). Ο Θωμάς είναι ο έρωτας της Ζουμπουλίας, ο οποίος παντρεύεται τελικά την συμπεθέρα της Ζουμπουλίας, τη Μαριλένα. Η Ζουμπουλία, βέβαια, δεν σταματά να τον διεκδικεί.
Μαριλένα Δορκοφίκη (Ελένη Κρίτα): Συμπεθέρα της Ζουμπουλίας. Γόνος πλούσιας και αριστοκρατικής οικογένειας της Αθήνας και βουδίστρια. Η Ζουμπουλία πολλές φορές στη σειρά την κοροϊδεύει θυμίζοντάς της πως ο παππούς Δορκοφίκης ήταν μανάβης. Ο προπάππος της, Ιάσονας Δορκοφίκης, διετέλεσε πρόξενος της Ελλάδας στη Γαλλία. Συμπεθέριασε με τη Ζουμπουλία, όταν η κόρη της τελευταίας παντρεύτηκε τον γιο της. Η μοίρα τις έφερε να συγκατοικούν, μιας και η μετακόμιση του ζευγαριού στην Αμερική έφερε τη Ζουμπουλία στο πλούσιο σπίτι της Μαριλένας για να αναλάβει την επίβλεψη και το μεγάλωμα του νεογέννητου εγγονού τους. Η Μαριλένα, εξαιτίας της διαφοράς της με τη συμπεθέρα της τόσο σε κοινωνικό επίπεδο, όσο και σε ιδιοσυγκρασία, δυσκολεύεται σε αυτή την ιδιότυπη συμβίωση. Από ό,τι φαίνεται δεν ξέρει τίποτα από μωρά, πράγμα που φαίνεται όταν κλαίει το μωρό [καθώς καλεί το 166]! Στο τέλος συμπαθεί τη Ζουμπουλία και παρόλο που τα παιδιά τους χωρίζουν μεταξύ τους γίνονται φίλες και αποφασίζουν να συμμετάσχουν και οι δύο στην ανατροφή του εγγονού τους.
Αλέξης Στεργίου (Μιχάλης Μαρίνος): Ηλικία: 28. Οικονομικός διαχειριστής και σύμβουλος της Ντάλιας, που αγανακτεί συχνά με την ασχετοσύνη της στα οικονομικά και τις επιχειρήσεις. Έχασε τον πατέρα του στο γνωστό αεροπορικό δυστύχημα σε ηλικία 14 ετών. Ο πατέρας του δούλευε στην οικογένεια Χατζηαλεξάνδρου ως σοφέρ και είχε ερωτική σχέση με τη Ντάλια. Ο ίδιος, αν και έχει αναλάβει τη διοίκηση του συνόλου της αυτοκρατορίας Χατζηαλεξάνδρου, αδυνατεί να καταλάβει το "Τόλμη και Γοητεία" που "όλοι τα 'χουν με όλους". Με τη Ντάλια, αν και είναι τελείως διαφορετικοί χαρακτήρες, έχει μια γοητευτική σχέση που ο ένας συμπληρώνει τον άλλο, κάτι το οποίο τους οδήγησε στο κρεβάτι και τον Αλέξη ερωτευμένο μαζί της και στο τέλος να αποκτήσουν δύο παιδιά.
Θεοπούλα Τζίνη (Έφη Παπαθεοδώρου): Ηλικία: 68. Κατοικεί μαζί με το γιο και την "κοντή" νύφη της στην πολυκατοικία. Η Θεοπούλα πάσχει από άνοια, αλλά και από σύνδρομο καταδίωξης από την "κοντή" νύφη της. Μαζί με τη Σοφία (ή Σόφη όπως τη λέει) - με την οποία είναι συνομήλικη - προσπαθούν να περάσουν το χρόνο τους όσο πιο δημιουργικά γίνεται μέσα από δραστηριότητες όπως η εξάσκηση σε μουσικά όργανα, η ζωγραφική, τα ταξίδια ή το μίνι γκολφ και δεν μπορούν να καταλάβουν τι βρίσκουν οι συνομήλικές τους στο κέντημα. Η υπερδραστηριότητα που διακρίνει τις δύο ηλικιωμένες φάνηκε πολλές φορές χρήσιμη στους Πέντε, που διέφυγαν μέχρι και τον θάνατο χάρη στη βοήθειά τους. Η Θεοπούλα όπως αναφέρεται και στο επεισόδιο 16 μπορεί να απομνημονεύει πρόσωπα και μετά να τα ζωγραφίζει ολόιδια. Στο τέλος πεθαίνει και αυτή 6 μέρες μετά το θάνατο της Σοφίας από τη στενοχώρια της. 
Φρίντα Παπαπαρασκευά (Μελίνα Κυριακοπούλου): Ηλικία: 36. Ημερομηνία γέννησης: 15-8-1969. Ξαδέρφη του Φώτη και συμπαρουσιάστριά του στα προγράμματα του "Τηλεβόα". Η Φρίντα μάχεται με όλους τους τρόπους για να ανελιχθεί στην πυραμίδα του σταρ σίστεμ, πεπεισμένη για την ικανότητα της για λαμπρή καριέρα. Η μονομανία της αυτή τη φέρνει συχνά σε διαπληκτισμούς με τον νεότερό της ξάδερφο, Φώτη. Στο τέλος οι Πέντε τη βάζουν να πει ό,τι ξέρουν για την ΕΞΙΤΕΡ και τη δολοφονία της Ελευθερίας Ασλάνογλου και έτσι η Φρίντα και ο Τηλεβόας γίνονται διάσημοι.
Μάρθα/Ρίτσα (Πόπη Χριστοδούλου): Οι δίδυμες καμαριέρες της Ντάλιας που κάθονται και γράφουν τα σίριαλ που παρακολουθεί στην τηλεόραση όταν εκείνη λείπει στις αποστολές της. Επειδή η Ντάλια μπερδεύει συνεχώς τα ονόματά τους, αυτές τα έχουν σταμπάρει πάνω στις ποδιές τους ώστε αυτή να τα βλέπει και να φωνάζει την καθεμία με το όνομά της. 
Αβραάμ Λέντζος (Ιωσήφ Ιωσηφίδης): Σκηνοθέτης και σεναριογράφος πειραματικού θεάτρου. Έχει αναλάβει τον ερασιτεχνικό θίασο που δουλεύει η Αγγέλα. Γράφει το "Σφαγή του Ποσειδώνα" που είναι βασισμένο στο "Σπίτι της Μπερνάρντα Άλμπα" του Φεντερίκο Γκαρθία Λόρκα, το οποίο τελικά δεν ολοκληρώνει και ανεβάζει το αυθεντικό κείμενο, σε μία παράσταση που δεν πάτησε κανείς το πόδι του. Πρόκειται για έναν "politically incorrect" θεατράνθρωπο (sic), που έχει στόχο να "σκοτώσει το κλασικό και το κοινώς αποδεκτό". Αγαπημένο του είναι να βάζει το θίασο να κάνει αυτοσχεδιασμούς, ενώ τώρα γράφει το νέο του έργο με θέμα τη ζωή του Κολοκοτρώνη σε μιούζικαλ, που βρίσκεται στην πιο σημαντική σελίδα. Την πρώτη!
Τζακ (Σταμάτης Πατρώνης): Εικονολήπτης του ΤηλεΒόα. Ο Σταμάτης Πατρώνης στην πραγματικότητα είναι ο βοηθός σκηνοθέτη.
Κορίτσια του θιάσου (Έυα Αλεξανδρή, Βασιλική Δαλίσκα, Δάφνη Δαυίδ, Μαρία Διακοπαναγιώτου, Μαρία Καββαδία, Υρώ Μιχαλακάκου, Ευγενία Σαλτά, Μαρία Πανουτσοπούλου): Είναι τα κορίτσια του θιάσου του Αβραάμ Λέντζου αφοσιωμένες με υπερβάλλοντα ζήλο στην υποκριτική και τους αυτοσχεδιασμούς, τις οποίες η Αγγέλα κοροϊδεύει συνεχώς.

Έκτακτες συμμετοχές

Κύριος Λεονταρίδης (Νίκος Παντελίδης): Γραμματέας του Ραλφ Ποστλθγουέιντ. Στην αρχή του πρώτου επεισοδίου η Ντάλια τον αποκαλεί "κύριο Λεοπαρντάλ" ενδεικτικό της ασχετοσύνης της με οτιδήποτε έχει να κάνει με την πραγματική ζωή (πόσο μάλλον με τα οικονομικά και τις επιχειρήσεις).
Έλενα (Βάλια Γιάνναρου): Γραμματέας του Σταυριανίδη και το μόνο πρόσωπο που εμπιστευόταν. Κρατήθηκε όμηρος στο σπίτι της από τους κακούς αλλά οι Πέντε τη γλίτωσαν και τη φυγάδευσαν στο εξωτερικό. 
Άννα Αμπατζίδου (Πετρούλα Χρήστου): Ηλικία: 30. Κόρη της Ζουμπουλίας. Έχει σπουδάσει ιατρική. Είναι παντρεμένη με τον γιο της Μαριλένας, Αλέξανδρο, με τον οποίο ζούσε στις Ηνωμένες Πολιτείες επειδή έγινε δεκτός στο Χάρβαρντ. Όταν γύρισαν στην Ελλάδα αποφάσισαν ήρεμα και πολιτισμένα να χωρίσουν, αλλά δεν ισχύει το ίδιο για τις δυο συμπεθέρες. Έχουν ένα μωρό που μεγάλωνε η Ζουμπουλία με τη Μαριλένα όσο έλειπαν στην Αμερική.
Αλέξανδρος Δορκοφίκης (Κωνσταντίνος Καλαβρυτινός): Γιος της Μαριλένας και σύζυγος της κόρης της Ζουμπουλίας, με την οποία μετακομίζουν στις Ηνωμένες Πολιτείες, επειδή γίνεται δεκτός του Χάρβαρντ. Όταν γυρίζουν αποφασίζουν να χωρίσουν πολιτισμένα, αλλά δεν θα το δεχτούν οι δυο συμπεθέρες. Έχουν ένα παιδί που μεγάλωναν οι γιαγιάδες του, όσο το ζευγάρι ήταν στην Αμερική.
Λευτέρης (Ισίδωρος Σταμούλης): Ιδιοκτήτης μίνι μάρκετ στο κάμπινγκ και προσωρινό φλερτ της Ντάλιας.
Γαρουφαλλιά ή "Κοντή" (Κατερίνα Θεοχάρη): Ηλικία: 26. Η γυναίκα του Βασίλη και νύφη της Θεοπούλας. Μέχρι ένα σημείο ακουγόταν μόνο το όνομά της ως αναφορά αντιπάθειας της Θεοπούλας (που πίστευε πως ήθελε να τη δηλητηριάσει) η οποία ήθελε το κακό της και της έκανε τη ζωή δύσκολη. Εμφανίστηκε στη σειρά σε προχωρημένο επεισόδιο του πρώτου κύκλου και αποδείχτηκε μια ανατρεπτικά καλόκαρδη, έξυπνη και άξια κοπέλα η οποία συνεχίζει το σχολείο φοιτώντας σε νυχτερινό λύκειο μαζί με τις δύο γιαγιάδες. Στο δεύτερο κύκλο φέρνει στον κόσμο το πρώτο εγγόνι της Θεοπούλας με επιπλοκές που κόντεψαν να της στοιχίσουν τη ζωή (αν δεν ήταν η βοήθεια της Αμαλίας), μετά τις οποίες δεν μάλωσε ποτέ ξανά με την πεθερά της. 
Βασίλης Τζίνης (Θανάσης Τσέκουρας): Γιος της Θεοπούλας και σύζυγος της Γαρουφαλλιάς. Στον 2ο κύκλο αποφασίζει να βοηθήσει και αυτός με τη γυναίκα του τους Πέντε, συμμετέχοντας σε μια αποστολή παρακολούθησης του Τύπου με τα Μαύρα (Ανδρέα Καλογήρου). Εργάζεται ως αντιπρόσωπος μιας εταιρίας φαρμάκων και λείπει συχνά από το σπίτι. Εμφανίστηκε πρώτη φορά στα τελευταία επεισόδια του πρώτου κύκλου, μετά τη γυναίκα του.
Υπαστυνόμος Αναστάσιος Τζουμάνης (Ανέστης Κατούντης): Αστυνομικός που ήθελε να αναγνωρίσουν οι 5 τον δολοφόνο που πέθανε και τον αδελφό του. Εμφανίζεται πάλι στο 2ο κύκλο όταν συλλαμβάνουν τους πέντε με αστείες πλαστές ταυτότητες. Στη συνέχεια οι 5 του λένε όλη την αλήθεια και εκείνος αρχίζει να τους βοηθάει στις έρευνες αποκαλύπτωντας το όνομα ενός από τους δολοφόνους, του Γιάννη Δεληκάρη. Στο τέλος καταλήγει να είναι ζευγάρι με τη Ζουμπουλία.
Δρ. Παπαδόπουλος (Γιώργος Κορμανός): Οδοντίατρος.Τον επισκέφτηκαν οι πέντε ως πελάτες. Ο πατέρας του είχε νοικιάσει το σημερινό ιατρείο του στην "Εξιτέρ" για γραφεία και έδωσε τα αρχεία του στους πέντε για έρευνα.
Χαράλαμπος (Βασίλης Τσάγκλος): Θείος του Σταυριανίδη. Σημερινός σπιτονοικοκύρης του πρώην σπιτιού του νεκρού υπουργού και επίδοξος εραστής της "Μελίνας", δηλαδή της Ζουμπουλίας, την οποία έβαλαν οι 5 να τον απασχολήσει για να βρουν στο πατάρι του σπιτιού την αλληλογραφία του Σταυριανίδη και του Βενετόπουλου. Τελικά παραλίγο να πεθάνει και σώθηκε στο τσακ.
Φωτεινή Κουτσιουμάρη (Βίκυ Βανίτα): Δεσμοφύλακας του Καστέλη, που τον φρουρούσε στο σπίτι με εντολή του Αρχηγού. Δολοφονήθηκε από τον Παυρινό μαζί με τον Καστέλη μετά την επίσκεψη της Ντάλιας και της Αγγέλας, την οποία και κυνηγούσε η αστυνομία σαν κύρια ύποπτη για τη διπλή δολοφονία λόγω των δακτυλικών αποτυπωμάτων που βρήκε στο σπίτι.
Τούλα Τοκαλίδου (Μάγδα Τσαγγάνη): Συγχωριανή της Ζουμπουλίας και πρόεδρος της τοπικής κοινότητας έχοντας νικήσει στις εκλογές τη Ζουμπουλία με 90 ψήφους διαφορά.
Απόστολος Μανοβιρογιαννάκης (Δημήτρης Γιαννακόπουλος): Γιος του Παύλου Μανοβιρογιαννάκη, που έχει ενοικιαζόμενα δωμάτια στη Μύκονο. Συχνάζει σε παραλία γυμνιστών και βοήθησε τους πέντε να βρουν τον πατέρα του, αλλά και να γλιτώσουν τον Σπύρο και τη Ζουμπουλία από την παγίδα του " τύπου με τα μαύρα" στο σπίτι του Παύλου.
Αριστείδης Πολίτης (Βαγγέλης Πλοιός): Πατέρας του Δημοσθένη Πολίτη. Ζούσε στο γηροκομείο γεμάτος ενοχές για τα φριχτά εγκλήματα του γιου του, εγκλήματα που δεν φτάσανε ποτέ στη Δικαιοσύνη γιατί δεν είχε την τόλμη να καταδώσει το παιδί του. Ενοχές για το μυστικό που έκρυβε χρόνια ενδόψυχα και που το αποκάλυψε στον Σπύρο και στη γιαγιά του Σοφία που τον κατέγραψαν σε βίντεο, για να λυτρωθεί και τελικά να πεθάνει εν ειρήνη τη νύχτα που έμαθε πως ο γιος του είδε το βίντεο. Δεν έμαθε ποτέ για τον θάνατο του Δημοσθένη που συνέβη λίγες μόνο ώρες πριν από τον θάνατο και του ίδιου.
Θέμης (Γιώργος Κοψιδάς): Πηγαίνει στο γυμναστήριο που βρίσκουν οι πέντε τον Δεληκάρη. Χωρίς να το ξέρει, δίνει πολύ σημαντικές πληροφορίες στον Σπύρο, που είναι καθοριστικές για να ανακαλύψουν ότι ο Δεληκάρης τους έχει στήσει παγίδα.
Μιμή Ντενίση (Μιμή Ντενίση): Η γνωστή ηθοποιός που υποδύεται τον εαυτό της. Βοηθάει τη Ζουμπουλία να κάνει εντυπωσιακή εμφάνιση στο γάμο της Μαριλένας και του Θωμά. Είναι αυστηρή στα "μαθήματα" που παραδίδει στην Ζουμπουλία και την ενοχλεί κυρίως που εν ώρα "μαθήματος" εκείνη τρώει σπόρια.
Ζωή Παπαδόγιαννη (Βάσω Γουλιελμάκη): Η συνέντευξη με μια οροθετική είναι η πρώτη μεγάλη συνέντευξη που αναλαμβάνει ο Φώτης. Στο τελευταίο επεισόδιο γνωρίζεται με τη Λιάνα Κανέλλη που του αναθέτει τη συνέντευξη αυτή. Στο βίντεο διαφαίνονται λεπτομέρειες που μπορούν να χρησιμοποιηθούν ως έναυσμα που θα προβληματίσει σχετικά με την αντιμετώπιση των οροθετικών ανθρώπων από την κοινωνία και ανάποδα. Χαρακτηριστική είναι η ζωντάνια και το χιούμορ που διακρίνει την οροθετική κοπέλα, παρόλο που γνωρίζει ότι είναι για 7 χρόνια φορέας της ασθένειας. Ήταν μέλος της πεντάδας που ήταν και η Αμαλία, και μέσω αυτής έβρισκε στήριξη. Ο Φώτης απο αυτήν έμαθε ποια ήταν πραγματικά η Αμαλία
Ραλφ Ποστλθγουέιντ (Πάνος Χατζηκουτσέλης) Ξένος μεγαλοεπιχειρηματίας τον οποίο επανειλημμένα έχει προσπαθήσει ο Αλέξης να φέρει σε επαφή με την Ντάλια. Μάταια όμως καθώς εκείνη δεν θέλει ούτε να τον ξέρει ούτε και να τον δει από κοντά. Ωστόσο, κάνει την εμφάνισή του εν τέλει στο τελευταίο μόλις επεισόδιο καθώς είναι ο τωρινός εργοδότης του Αλέξη.
Γειτόνισσα Καστέλη (Αλεξάνδρα Παντελάκη)  
 Πόπη (Μαρία Ανδρούτσου) Η Πόπη είναι η κόρη ενός καταστηματάρχη κοντά στο σπίτι του Σπύρου, η οποία είναι βαρύκοη αλλά έχει πολύ καλή μνήμη. Χαρακτηριστική είναι η λεπτομερέστατη περιγραφή της Ντάλιας που δίνει στον ''Κακό'' Ανδρέα Καλογήρου.
Δημοσιογράφος συνέντευξης πρωθυπουργού (Χρήστος Μερζιώτης) 
Αθανάσιος Δελόγλου (Ηλίας Μυτηλιναίος)
Δημήτρης Σαρρής (Μπάμπης Σαρηγιαννίδης) Αστυνομικός και φίλος του Χρήστου Λημνιώτη. Ο Λημνιώτης τους έστειλε σε αυτόν για να τον εντοπίσουν και να μάθουν αν είναι ο πέμπτος δολοφόνος της Ελευθερίας. Τον επισκέφτηκε ο Φώτης και η Ντάλια για να μάθουν αν είναι ο πέμπτος δολοφόνος και από αυτόν μαθαίνουν ότι ο πέμπτος δολοφόνος είναι ο Λημνιώτης.

Επεισόδια 

ΕΠΕΙΣΟΔΙΟ 1

Στο παρά πέντε, πέντε άνθρωποι, άγνωστοι μεταξύ τους, βρίσκονται τυχαία στο λάθος σημείο την κατάλληλη στιγμή. Η συνάντηση μιας χρυσής κληρονόμου, μιας αγρότισσας, μιας ηθοποιού, ενός φοιτητή κι ενός μικροκαναλάρχη θα είναι μοιραία και καθοριστική. Η απόπειρα δολοφονίας πολιτικού προσώπου θα τους τοποθετήσει σε κοινή πορεία προς την επίλυση του μυστηρίου... Μια πορεία, γεμάτη περιπέτεια κι άφθονο γέλιο! 

ΕΠΕΙΣΟΔΙΟ 2

Η Ντάλια, ο Σπύρος, η Ζουμπουλία, η Αγγέλα και ο Φώτης χωρίς να το παραδέχονται έχουν κάποιο λόγο να θέλουν να λύσουν το μυστήριο. Η ομάδα δημιουργείται. Οι κακοί δεν αργούν να αντιληφθούν ότι υπάρχουν μάρτυρες και αποφασίζουν να τους βγάλουν απ' τη μέση. Η ομάδα επισκέπτεται τη γραμματέα του υπουργού.

ΕΠΕΙΣΟΔΙΟ 3

Η γνωστή πεντάδα γλιτώνει κυριολεκτικά στο παρά πέντε από τα χέρια των δολοφόνων. Η Ντάλια και η Ζουμπουλία λυγίζουν από φόβο και αποφασίζουν να αποχωρήσουν. Κι ενώ όλα δείχνουν ότι η ομάδα διαλύεται, ένα απρόσμενο γεγονός τούς ενώνει πάλι. Την ίδια ώρα, όμως, οι κακοί βρίσκονται πολύ κοντά στα ίχνη τους. Έχουν ήδη εντοπίσει την Αγγέλα. 

ΕΠΕΙΣΟΔΙΟ 4

Στο σπίτι του Φώτη παρακολουθούν το περιεχόμενο της κασέτας. Η Αγγέλα αποφασίζει να μείνει με τον Φώτη, προκειμένου να χάσουν τα ίχνη της οι κακοί. Το πρώτο στοιχείο τους, ο σερβιτόρος της δεξίωσης, που φαίνεται ότι δεν σέρβιρε ό,τι κι ό,τι... Οι κακοί επισκέπτονται τη γραμματέα του υπουργού και την παγιδεύουν προκειμένου να προδώσει την πεντάδα. Η επιχείρηση διάσωσης της Έλενας είναι πλέον γεγονός. 

ΕΠΕΙΣΟΔΙΟ 5

Ως άλλοι Ιντιάνα Τζόουνς, οι 5 ελευθερώνουν την Έλενα. Σιγά σιγά, η προσωπική αφορμή τού καθένα για τη συμμετοχή τους στην περιπέτεια έρχεται διακριτικά στην επιφάνεια. Τα ίχνη του μυστηριώδους σερβιτόρου εντοπίζονται σε ένα απομακρυσμένο κάμπινγκ. Έκτακτη συμμετοχή: Μαρία Ανδρούτσου (Πόπη). 

ΕΠΕΙΣΟΔΙΟ 6

Η περιπέτεια στο κάμπινγκ αρχίζει βάζοντας τους πέντε "κατασκόπους" μας σε τρέλες. Θα συμμετέχουν στους αγώνες βόλεϊ με ψεύτικα ονόματα, η Ντάλια θα ψωνίσει για πρώτη φορά σε ψιλικατζίδικο γνωρίζοντας έτσι τον Λευτέρη. Μια αγάπη γεννιέται που της αποσπά την προσοχή από την έρευνα, εκνευρίζοντας τους υπόλοιπους. Η έκπληξη για τον Σπύρο θα είναι η απροειδοποίητη άφιξη της γιαγιάς του και της Θεοπούλας στο κάμπινγκ, τις οποίες μάταια θα προσπαθήσει να διώξει. Θα γνωρίσουν τον σερβιτόρο, χωρίς εκείνος να υποψιαστεί τίποτα. Οι κακοί φτάνουν στο κάμπινγκ... Έκτακτη συμμετοχή: Ισίδωρος Σταμούλης (Λευτέρης). 

ΕΠΕΙΣΟΔΙΟ 7

Σε μία ταβέρνα, το ρομαντικό ραντεβού με τις κουτσομούρες μεταξύ του Λευτέρη και της Ντάλιας θα διακοπεί βιαίως από την παρουσία των κακών. Ο Φώτης και ο Σπύρος, μόλις ανακαλύπτουν τον κίνδυνο που διατρέχουν, παίρνουν πίσω όλα τα στοιχεία που αποδεικνύουν ότι η παρέα των πέντε ήταν εκεί. Ο σερβιτόρος ανακαλύπτει, μέσα από τις συζητήσεις με τους κακούς, ότι εκείνος σέρβιρε εν αγνοία του το δηλητηριασμένο ποτό στον υπουργό. Τον πιέζουν να καρφώσει τους πέντε. Μέχρι τότε, όμως, ο Φώτης, ο Σπύρος, η Αγγέλα, η Ντάλια και η Ζουμπουλία έχουν βγάλει φτερά και κατευθύνονται προς την Αθήνα. Έκτακτη συμμετοχή: Ισίδωρος Σταμούλης (Λευτέρης). 

ΕΠΕΙΣΟΔΙΟ 8

Οι πέντε φίλοι ανακαλύπτουν με έκπληξη άλλο ένα πρόσωπο, πιθανώς βαθιά μπλεγμένο στην ιστορία. Η γνωστή σχεδιάστρια μόδας Ζάννα Ιωάννου θα γίνει το νέο αντικείμενο έρευνας. Η Ζουμπουλία θα ψαρέψει την κολωνακιώτισσα συμπεθέρα της για να μάθει περισσότερα. Αποφασίζουν να ρίξουν δόλωμα στα δίχτυα της σχεδιάστριας προκειμένου να μάθουν ό,τι μπορούν. Μετά από άπειρο αλλά μάταιο κυνήγι ταλέντων, η λύση βρίσκεται στην πολύ όμορφη Πελοποννήσια γειτόνισσά τους, Αμαλία, την οποία θα εκπαιδεύσουν για να συμμετάσχει στα φετινά καλλιστεία, στα οποία προεδρεύει ποιος άλλος; Η Ζάννα Ιωάννου. Ο Αλέξης πιάνεται στην παγίδα των κακών άθελά του. Νομίζοντας ότι πρόκειται για πραγματική πρόταση συνεργασίας με τον όμιλο Χατζηαλεξάνδρου, πηγαίνει στα γραφεία όπου δέχεται να συναντήσει η Ντάλια έναν δήθεν διευθυντή ομίλου ναυτιλιακών επιχειρήσεων. Η συνάντηση αυτή θα γίνει λίγες μέρες μετά στο σπίτι της Ντάλιας... 

ΕΠΕΙΣΟΔΙΟ 9

Η Ντάλια ετοιμάζεται να υποδεχθεί στο ίδιο της στο σπίτι τους κακούς, νομίζοντας ότι πρόκειται για επιχειρηματικό ραντεβού. Θα γλιτώσει άραγε; Η Αμαλία παρακολουθεί πυρετωδώς τα μαθήματα που θα την απαλλάξουν από την έντονη προφορά της προκειμένου να περάσει στα προκριματικά των καλλιστείων. Ο Φώτης τής ετοιμάζει δοκιμαστικό στο πλατό, ο Σπύρος, μετά κόπων και βασάνων, συνέταξε το κείμενο που θα εκφωνήσει η Αμαλία χρησιμοποιώντας λέξεις χωρίς νι και λι. Οι προσπάθειες διαφαίνονται ατυχείς μιας και στο τέλος, η Αμαλία διστάζει να πάει. Παράλληλα, φαίνεται ότι ξεκινά ένα αθώο ειδύλλιο ανάμεσα στον πατέρα του Φώτη, τον Θωμά και τη Ζουμπουλία. Ο Θωμάς βρίσκει το πορτοφόλι της Ζουμπουλίας, που εκείνη νομίζει ότι έχασε, στο πλατό και της το πηγαίνει στο σπίτι. Εκεί, αδυσώπητα, η Μαριλένα θα κάνει τα πάντα για να γοητεύσει τον Θωμά. Στο ρόλο της Ζάννας Ιωάννου, η Σοφία Βογιατζάκη. 

ΕΠΕΙΣΟΔΙΟ 10

Η Αμαλία μπαίνει στους προκριματικούς για τα καλλιστεία και η Ζάννα την έχει πλέον συμπαθήσει. Η Θεοπούλα και η Σοφία θα παίξουν στην εκπομπή «Όμορφος Κόσμος το Πρωί» για να κερδίσουν το πολυπόθητο ταξίδι στο Παρίσι. Οι μάχες μαίνονται στο μικρό σπίτι του Κολωνακίου ανάμεσα στη Μαριλένα και τη Ζουμπουλία για τα μάτια του Θωμά. Οι πέντε θα προσπαθήσουν να μπουν στο γραφείο της Ζάννας κλέβοντας τα κλειδιά με τη βοήθεια της Αμαλίας. Έκτακτη συμμετοχή: Γρηγόρης Αρναούτογλου, Ράνια Θρασκιά, Κωνσταντίνος Αγγελίδης, Σίσσυ Χρηστίδου. 

ΕΠΕΙΣΟΔΙΟ 11

Δύσκολες στιγμές ζει η αγαπημένη μας παρέα. Μετά από πολλές αναποδιές και "έξοδα" θα καταφέρουν να τρυπώσουν στο ατελιέ της Ζάννας Ιωάννου. Η μυστηριώδης γυναίκα, όμως, θα τους περιμένει εκείνο το μοιραίο βράδυ και θα τους καταδώσει στους κακούς. Η ζωή τους πλέον κρέμεται από μία κλωστή. Τους κλείνουν σε μία απομακρυσμένη αποθήκη και τοποθετούν μία ωρολογιακή βόμβα που θα εκραγεί σε μία ώρα. Λίγο πριν τη μοιραία στιγμή εξομολογούνται τα πιο κρυφά τους μυστικά. Θα γλιτώσουν άραγε; 

ΕΠΕΙΣΟΔΙΟ 12

Λίγο πριν τις πολυαναμενόμενες γιορτές των Χριστουγέννων, η Αμαλία μάς αποχαιρετά γλυκά με ένα γράμμα. Ο αρχηγός δεν καθησυχάζεται εφόσον δεν βρέθηκαν πτώματα μετά από την έκρηξη. Μία περίεργη σύμπτωση θα οδηγήσει την ομάδα σε διάσπαση. Τα Χριστούγεννα θα βρουν τον καθένα μόνο του. Τι συνέβη άραγε; 

ΕΠΕΙΣΟΔΙΟ 13

Η Ντάλια, η Ζουμπουλία, ο Σπύρος, ο Φώτης κι η Αγγέλα έχουν επιστρέψει στην καθημερινότητά τους. Είναι και πάλι μαζί, αλλά όχι όπως πριν... Οι έρευνές τους έχουν σταματήσει και κανείς δεν θέλει να μιλήσει για το παράξενο παιχνίδι της μοίρας που τους ένωσε τόσο ξαφνικά, σε δύο στιγμές της ζωής τους με απόσταση δεκαπέντε χρόνων τη μια απ' την άλλη. Κανείς δεν τολμά να αγγίξει αυτό το θέμα. Εκτός από έναν: ο Φώτης αποφασίζει να ερευνήσει τα στοιχεία και με τη βοήθεια του πατέρα του πηγαίνουν στο αρχείο εφημερίδων. Εκείνη την ημέρα όλοι θα ξυπνήσουν με ένα κακό προαίσθημα... 

ΕΠΕΙΣΟΔΙΟ 14

Κι ενώ ο Φώτης και ο Σπύρος επιστρέφουν αναστατωμένοι από τα ευρήματά τους στα αρχεία εφημερίδας, κάποιες άλλες ζουν μια διαφορετική αναστάτωση. Παγιδευμένες στα δοκιμαστήρια μιας μπουτίκ, η Ντάλια, η Ζούμπι και η Αγγέλα προσπαθούν, με απίθανους τρόπους, να μην τις ανακαλύψει ο κακός, ο οποίος ξαφνικά αποφάσισε να βγει για ψώνια σαν φυσιολογικός άνθρωπος. Μια συνδρομητική κάρτα video club θα τους οδηγήσει στην στενή παρακολούθησή του έξω από ένα video club, με απώτερο σκοπό να τους οδηγήσει στο σπίτι του. Ποιος είναι τελικά ο επίμονος αυτός διώκτης; 

ΕΠΕΙΣΟΔΙΟ 15

Το βράδυ θα βρει τους πέντε να ακολουθούν κατά πόδας τον κακό φτάνοντας έξω από το σπίτι του. Ένας συνδυασμός θάρρους και θράσους θα τους οδηγήσει στο εσωτερικό της πολυκατοικίας όπου μοιραία θα κινδυνεύσουν. Η αρπαγή της Ζουμπουλίας θα τους τρομοκρατήσει και στην ανάγκη τους να τη σώσουν, θα καλέσουν έκτακτο συμβούλιο με όλους τους αγαπημένους αλλά έως τώρα αμέτοχους, στο κυνηγητό, συμπρωταγωνιστές τους. 

ΕΠΕΙΣΟΔΙΟ 16

Δεδομένου του ότι η αφωνία της Ζουμπουλίας καλά κρατεί, η εξειδικευμένη πλέον χρήση της διεθνούς γλώσσας με τη συμμετοχή της Αμαλίας θα έχει ως αποτέλεσμα ένα και μοναδικό τηλεφώνημα στο σπίτι της Ντάλιας. Ο Αρχηγός καλεί το διώκτη της ομάδας για να του ανακοινώσει ότι τα ξέρει όλα κι ότι αναλαμβάνει ο ίδιος δράση. Η υπόλοιπη ομάδα, που έχει αυγατίσει, θα καταστρώσει ένα άκρως πρωτότυπο, αλλά θεωρητικά αποτελεσματικό σχέδιο διάσωσης της Ζουμπουλίας, το οποίο και θέτει σε εφαρμογή. 

ΕΠΕΙΣΟΔΙΟ 17

Η Κάντυ Κάντυ (Ντάλια), ο Νιλς Χόλγκερσον (Σπύρος), ο Τεν Τεν (Φώτης) και η Φρου Φρου (Αγγέλα) βάζουν σε εφαρμογή το σχέδιο της απελευθέρωσης της Κλάραμπελ (Ζουμπουλία) από τα δεσμά των αδελφών Ντάλτον (κακοί) στο Στρουμφοχωριό (νοσοκομείο). Μαζί τους, συσπειρώνουν τις δυνάμεις τους, ο Μπαμπαστρούμφ (Θωμάς), ο Δρακουμέλ (Μαριλένα), ο Τομ (Σοφία), ο Τζέρυ (Θεοπούλα), η Μάγια Μέλισσα (Ρίτσα), το Μικρό μου Πόνυ (Αλέξης), ο Ντόναλντ( Αβραάμ) και η Νταίζη (Φρίντα). Έκτακτη συμμετοχή: Αντώνης Καρυστινός (Κακός), Τάσος Κολοβός (αδερφός Νίκου). 

ΕΠΕΙΣΟΔΙΟ 18

Κι ενώ οι γιαγιάδες ξαναβάζουν τις σχολικές ποδιές κι ο Αλέξης έχει πλέον σαφή εικόνα για το περιεχόμενο του αρχείου του υπουργού, ένα καινούργιο πρόσωπο εμφανίζεται. Ένα πρόσωπο, το οποίο διαφαίνεται πανέξυπνο, έμπειρο και ικανό να βγάλει την πεντάδα απ' τη μέση! Έκτακτη συμμετοχή: Αντώνης Καρυστινός (Κακός), Τάσος Κολοβός (αδερφός Νίκου). 

ΕΠΕΙΣΟΔΙΟ 19

Ο κλοιός αρχίζει να σφίγγει επικίνδυνα γύρω από τους πέντε, ενώ εκείνοι συνεχίζουν ανυποψίαστοι τη ζωή τους. Ένας ένας εντοπίζονται από το καινούργιο τσακάλι. Οι πληροφορίες του Αλέξη για την εμπλεκόμενη εταιρεία φάνηκαν χρήσιμες και οι πέντε οδηγούνται κατευθείαν στην τωρινή της έδρα, που δεν είναι άλλη από ένα οδοντιατρείο. Ενώ η παρέα αποσπά πληροφορίες από τον οδοντίατρο, συγχρόνως με έναν καλό καθαρισμό, η Θεοπούλα θα είναι το δεύτερο θύμα των κακών. 

ΕΠΕΙΣΟΔΙΟ 20

Η απαγωγή της Θεοπούλας κλονίζει την παρέα που μόλις άρχισε να ξεπερνάει το προηγούμενο σοκ. Η γιαγιά Σοφία παρακαλεί τον εγγονό της να κάνει ό,τι μπορεί για να την βρει. Στο σπίτι του Φώτη, όλοι μαζεμένοι λαμβάνουν για δεύτερη φορά ένα τηλεφώνημα από τον διώκτη τους. Ο φάκελος με τα στοιχεία τους είναι πλήρης και βρίσκεται σε λάθος χέρια. Δεν μπορούν πια να κρυφτούν. Θα τους χαρίσει τη ζωή και θα τους αποκαλύψει ποιος είναι ο αρχηγός υπό έναν όρο... 

ΕΠΕΙΣΟΔΙΟ 21

Μετά από ένα ποτήρι σαμπάνια όλα μοιάζουν ευκολότερα για την παρέα των 5. Γιορτάζουν τη διάσωσή τους αλλά και την απόφαση συνέχισης των ερευνών. Κορίτσια και αγόρια χωρίζονται, προκειμένου να έχουν συντομότερα αποτελέσματα. Μια επίσκεψη στις φυλακές θα φωτίσει κάπως τα πράγματα, αλλά ένα σετ κατσαρόλες θα δημιουργήσει πολλούς μπελάδες... 

ΕΠΕΙΣΟΔΙΟ 22

Το μυστικό του πάνω ορόφου αποκαλύπτεται. Κάποιος θα ειδοποιήσει τους κακούς και η παρέα των πέντε θα προσπαθήσει να γλιτώσει με τους πιο παράδοξους τρόπους. Μία βόλτα πολλών μποφόρ με νταλίκα, ένας αγώνας πόλο, πυρετός 38,8... Μια μπερδεμένη κατάσταση με πολλή περιπέτεια, κίνδυνο και γέλιο για άλλη μια φορά Στο Παρά Πέντε! 

ΕΠΕΙΣΟΔΙΟ 23

Η διπλή δολοφονία στο σπίτι του Καστέλη είναι γεγονός. Γίνεται πρώτο θέμα στις ειδήσεις. Οι αρχές ανακοινώνουν το όνομα του βασικού υπόπτου που δυστυχώς είναι ένας από τους πέντε και ζητούν μέσω των ειδήσεων να παρουσιαστεί σε αστυνομικό τμήμα. Οι κακοί παρακολουθούν με προσοχή τις κινήσεις της αστυνομίας και καραδοκούν. Ποιος είναι ο βασικός ύποπτος; Μια κατά λάθος προδοσία με αφελή κίνητρα θα τον αποκαλύψει. Θα καταφέρει να γλιτώσει; 

ΕΠΕΙΣΟΔΙΟ 24

Η σχέση του Σταυριανίδη με τη δολοφονία της Ελευθερίας αποκαλύπτεται περίτρανα στα μάτια των πέντε, επιβεβαιώνοντας τις τελευταίες λέξεις του δολοφονημένου υπουργού. Το κλειδί που είχαν βρει, θα ανοίξει τώρα ένα παλιό μπαούλο, γεμάτο με την κρυφή αλληλογραφία του υπουργού που θα ρίξει φως στο μυστήριο. 

ΕΠΕΙΣΟΔΙΟ 25

Η Ζουμπουλία, μετά από διάγνωση υπερκόπωσης, αναρρώνει... Οι πέντε πρέπει να περιμένουν για ένα μήνα. Έτσι, τα σχέδια επίσκεψης στο σπίτι του Βενετόπουλου καθυστερούν επικίνδυνα. Τα βίαια όνειρα της Ντάλιας δεν σταματούν και οι προσπάθειές της να πείσει τους υπόλοιπους ότι κάτι σημαίνουν, πέφτουν στο κενό. Λόγω αναμονής των εξελίξεων, λοιπόν, ο έρωτας βρίσκει την ευκαιρία να τρυπώσει στο παρά πέντε ... 

ΕΠΕΙΣΟΔΙΟ 26

Η Ντάλια, η Ζουμπουλία, ο Φώτης κι η Αγγέλα φτάνουν στο χωριό και χωρίζονται σε ομάδες με σκοπό να βρουν το σπίτι του Βενετόπουλου. Ο Φώτης το ανακαλύπτει πρώτος και μαθαίνει την αλήθεια, εκτός απ' το πιο σημαντικό. Ο Βενετόπουλος πέφτει νεκρός μπροστά στα μάτια του. Η Ντάλια, η Ζουμπουλία και η Αγγέλα, υπό την απειλή όπλου, γίνονται όμηροι στον καβγά δύο αδελφών για τα κληρονομικά. Ο Σπύρος θα φτάσει τελευταίος και καταϊδρωμένος. Κάπου εκεί κάνουν την εμφάνισή τους και οι κακοί. Το τέλος του πρώτου κύκλου έρχεται και αναμένεται ανατρεπτικό σε μία Ελλάδα που κυβερνούν κυριολεκτικά οι κακοί. Έκτακτη συμμετοχή: Γιώργος Κιμούλης (Βενετόπουλος), Ζώγια Σεβαστιανού, Παναγιώτης Ναρλής, Μαρία Μπαγανά. 

ΕΠΕΙΣΟΔΙΟ 27

Τα πρωτοβρόχια βρίσκουν τον Σπύρο με πτυχίο, το οποίο παρέλαβε με απίστευτα επεισοδιακό τρόπο, τη Ντάλια να προσπαθεί να αποφύγει μία φορτική αλλά διάσημη "φίλη", τον Φώτη να κάνει τα πάντα για να ανεβάσει την τηλεθέαση του Τηλεβόα από 0,0% σε 0,1%, τη Ζουμπουλία στο χωριό της όπου πλέον την θεωρούν ξένη και την κάνουν να τραπεί σε φυγή και την Αγγέλα να δουλεύει ως ντελάλης τελειωμένων ελληνικών επιθεωρήσεων. Ένα νέο στοιχείο για την υπόθεση κάνει την εμφάνισή του και θα στείλει την πεντάδα εκτός Αθηνών. Έκτακτη συμμετοχή: Μάγδα Τσαγγάνη (Τούλα), Πόπη Χριστοδούλου (Μάρθα, Ρίτσα), Ιωσήφ Ιωσηφίδης (Αβραάμ), Γιώργος Χαδίνης (Καθηγητής), Κατερίνα Θεοχάρη (Γαρυφαλλιά), Βαρβάρα Μερτύρη (Γυναίκα), Κωνσταντίνα Καβέτσου (Γυναίκα), Θανάσης Τσεκούρας (Βασίλης), Κρίτωνας Ζαχαριάδης (Επιχειρηματίας). 

ΕΠΕΙΣΟΔΙΟ 28

Ένα πλοίo, πέντε άνθρωποι, ένας προορισμός. Η Μύκονος. Ένα ταξίδι που περνά ήρεμα, πίνοντας αναψυκτικά, ρεμβάζοντας με κουβεντούλα και αποσπώντας την προσοχή της Ζουμπουλίας από τους ενδιάμεσους σταθμούς, διότι ξέρει ότι πάει για προσκύνημα στη Μεγαλόχαρη της Τήνου. Αλλά επειδή οι πέντε δεν είναι ασφαλείς ούτε μεσοπέλαγα, συνταξιδεύουν με τον άντρα με τα μαύρα ο οποίος αποφάσισε να αφήσει για λίγο τα κυνηγητά και να πάει την καλή του ένα ρομαντικό ταξίδι. Ο πανικός προκύπτει και το πλοίο δένει στη Μύκονο με τους πέντε να γλιτώνουν θεαματικά στο τσακ. Η Ζουμπουλία, αργά ή γρήγορα, θα μάθει ότι δεν είναι στην Τήνο, μια ζάπλουτη Αγγλίδα θα την μπερδέψει με την παλιά της συμμαθήτρια, τη Ντάλια, ο Σπύρος θα συναντήσει τη γιαγιά του και τη Θεοπούλα να παραθερίζουν στο νησί με ιδιότυπη παρέα. Στην αναζήτηση του Παύλου θα αναγκαστούν να επισκεφτούν μία παραλία γυμνιστών όπου συχνάζει. Από τι θα τον ξεχωρίσουν άραγε; 

ΕΠΕΙΣΟΔΙΟ 29

Απόκριες δεν είναι, αλλά κάποιοι αρέσκονται στο να μεταμφιέζονται. Η Ντάλια σε κομμώτρια, η Ζουμπουλία σε Ντάλια, ο Φώτης σε Σάκη Ρουβά και ο Θωμάς σε Σούπερμαν. Στη δεξίωση της Βαν Ρόιμπεν, μια διακοπή ρεύματος και μία απειλή για βόμβα θα ωθήσει όλους τους καλεσμένους στον κήπο, παρουσία της αστυνομίας κι έτσι θα αποφευχθεί το κακό. Οι πέντε θα γλιτώσουν μόνο προσωρινά διότι η επιστροφή τους στην Αθήνα θα τους επιφυλάξει μια πολύ δυσάρεστη έκπληξη. 

ΕΠΕΙΣΟΔΙΟ 30

Εδώ ο Παύλος, εκεί ο Παύλος, πού είναι ο Παύλος; Ή καλύτερα ποιος είναι ο Παύλος; Ο Φώτης, η Αγγέλα και η Ντάλια στο σπίτι του Παύλου περιμένουν τη Ζουμπουλία και τον Σπύρο που έχουν καθυστερήσει. Ο Σπύρος με τη γιαγιά του στο αστυνομικό τμήμα προσπαθούν να πείσουν τον διοικητή να αφήσει ελεύθερη την επικίνδυνη για τη δημόσια υγεία οδηγό και τραγουδίστρια Αμαλία, ενώ η Ζούμπι έχει παρασυρθεί από τη χαρά της που η Μαριλένα έχει δεύτερες σκέψεις για το γάμο της με τον Θωμά. Από την άλλη, στον κόσμο της είναι η Θεοπούλα που έκανε μια καινούργια "ροζ" φίλη. 

ΕΠΕΙΣΟΔΙΟ 31

Το Παρά πέντε ζει μια ιδιαίτερη και κάπως παράξενη κατάσταση ομηρίας. Από τη μία οι όμηροι, Ντάλια, Φώτης και Αγγέλα λειτουργούν σαν επαναστατημένο προλεταριάτο και από την άλλη ο βοηθός του κακού βάλλεται από... μυγοσκοτώστρες. Μία συνάντηση των δύο πλευρών σε ουδέτερο έδαφος με διεθνή απήχηση, θα είναι η μόνη λύση για να αποφευχθεί το τραγικό τέλος. Μόνο που αυτή τη φορά η τύχη δεν θα είναι με το μέρος των πέντε ηρώων... 

ΕΠΕΙΣΟΔΙΟ 32

Η αξιοπρέπεια της ομάδας πέφτει στα Τάρταρα με το σοβαρότατο τραυματισμό του Φώτη που είχε ως αποτέλεσμα να του ληστέψουν το σπίτι και τη Φρίντα να "χτυπάει" 0,3% τηλεθέαση, τη Ντάλια να πλαστογραφεί κρατικά έγγραφα, τη Ζουμπουλία να έρχεται δεύτερη στην καρδιά του Θωμά μετά από το γάμο του με τη Μαριλένα και τον Σπύρο να μαζεύει αυγά από τα πατώματα προσπαθώντας να συγκρατήσει τις γιαγιάδες από το να μπουν στο βιβλίο Γκίνες. Παράλληλα, η ιστορία εξελίσσεται ραγδαία, εφόσον στο πρόσωπο του μεγαλοεκδότη Δημοσθένη Πολίτη θα βρουν τον άνθρωπο που έψαχναν από την αρχή. Κάπου εκεί ανάμεσα, θα μάθουμε ένα μυστικό... για την Αμαλία... 

ΕΠΕΙΣΟΔΙΟ 33

Στο αστυνομικό τμήμα, ο διοικητής θα ανακαλύψει ότι έχει να κάνει με αντιπροσωπεία του Ο.Η.Ε. Αργά ή γρήγορα, όμως, θα θυμηθεί πότε πρωτογνώρισε τα μέλη της, αλλά τελικά θα τους απαλλάξει λόγω τρέλας. Σε αυτό το επεισόδιο, ο Κόπερφιλντ θα αγαπήσει την κοντή, η Μαριλένα θα θελήσει να γίνει διευθύντρια του Τηλεβόα, η Ζουμπουλία και η Αγγέλα θα αναλάβουν την ψυχαγωγία παιδικού πάρτι, ο Φώτης και ο Σπύρος θα κλειστούν σε ένα βαν με πανίσχυρα συστήματα παρακολούθησης, ενώ η Ντάλια θα συναντήσει τον Δημοσθένη σε μία κατ' οίκον επίσκεψη με αποκαλυπτικό τέλος. 

ΕΠΕΙΣΟΔΙΟ 34

Ποια είναι η σχέση του αρχηγού με το έγκλημα της Θεσσαλονίκης; Και πώς εμπλέκεται σ' αυτό ο Δημοσθένης; Οι πέντε είναι αποφασισμένοι να φτάσουν μέχρι τέλους ακόμα κι αν η Ελλάδα εκδιωχθεί από την Ευρωπαϊκή Ένωση, το Χρηματιστήριο κλείσει και καταστραφεί ολοσχερώς η οικονομία της χώρας !.. Και σαν να μην έφταναν αυτές οι καταστροφές, η Μαριλένα ετοιμάζει περιχαρής το γάμο της με βιολιά, δαντέλες και γαλλικό μπουφέ, οι δυο γιαγιάδες έχουν πρότυπο τον Τζόνι Λιτς, η Ντάλια αποφασίζει να δώσει όλη τη γκαρνταρόμπα της υψηλής ραπτικής στους πτωχούς και η Ζουμπουλία μαζεύει το κουράγιο της και παίζει το τελευταίο της χαρτί... Έκτακτη συμμετοχή: Μιμή Ντενίση. Φιλική συμμετοχή: Έφη Θώδη. 

ΕΠΕΙΣΟΔΙΟ 35

Με συνοπτικές διαδικασίες παίρνουν την απόφαση να κινηθούν άμεσα προς δύο μέτωπα ταυτόχρονα. Αφού εντοπίσουν τον πατέρα του Δημοσθένη παρατημένο σ' ένα γηροκομείο, θα αναγκαστούν να τον πλησιάσουν με παράδοξο τρόπο. Εντωμεταξύ και απροσδόκητα, ο ίδιος ο Δημοσθένης θα ζητήσει εκ νέου ραντεβού από τη Ντάλια. Το ραντεβού θα κανονιστεί, μόνο που από παρεξήγηση ο καλεσμένος θα έρθει απροειδοποίητα μια μέρα νωρίτερα. 

ΕΠΕΙΣΟΔΙΟ 36

Άλλη μια περιπετειώδης χρονιά φτάνει στο τέλος της με ξεκαρδιστικά απρόοπτα αλλά και με στιγμές βαθιάς συγκίνησης. Η οικογένεια Πολίτη δέχεται ένα ισχυρό πλήγμα καθώς οι πέντε είναι αποφασισμένοι να αντιμετωπίσουν χωρίς φόβο τους ισχυρούς. Τα Χριστούγεννα έρχονται βρίσκοντάς τους όλους ενωμένους και προσθέτοντας άλλο ένα μέλος στην παρέα. Σε εκκρεμότητα για το νέο έτος μένει η μάχη με τον πρωθυπουργό καθώς και ένας καινούργιος (ή παλιός;) έρωτας... 

ΕΠΕΙΣΟΔΙΟ 37

Ο νέος χρόνος ήρθε στέλνοντας όλα τα καλά αλλά και τα κακά στην ήδη πολυτάραχη ζωή των πέντε. Φαίνεται ότι προτεραιότητα του 2007 είναι οι προσωπικές ζωές της παρέας και λιγότερο οι εξελίξεις στο μυστήριο που καλύπτει τον πρωθυπουργό. Αν και καμιά φορά οι εξελίξεις σε προσωπικό επίπεδο θυμίζουν τυφώνα Κατρίνα. Ο Φώτης και η Αγγέλα δέχονται την έξωση από το σπίτι τους και ψάχνουν απελπισμένοι για νέα στέγη, αλλά ούτε στα πιο τρελά τους όνειρα δεν θα διάλεγαν το συγκεκριμένο σπίτι. Ο γάμος του Θωμά κλονίζεται ενώ ένας άλλος μεγάλος έρωτας γεννιέται φέρνοντας τα πάνω κάτω. 

ΕΠΕΙΣΟΔΙΟ 38

Οι Απόκριες έρχονται και Στο Παρά Πέντε. Η Κιβωτός του Νώε καταλαμβάνεται από πειρατές. Οι μόνοι διασωθέντες, ένας από τους πειρατές, μία αρκούδα κι ένας λαγός αναλαμβάνουν τη διάσωση του Φώτη και της Αγγέλας από το ναρκοθετημένο διαμέρισμα. Το σχέδιο είναι απλό αλλά δύσκολο στην εφαρμογή του. Περιλαμβάνει μυστικές κάμερες, ένα ταξίδι στη Λάρισα, μία κουτσομπόλα, έναν κλειδαρά κι ένα Σαββατοκύριακο αναψυχής στην Αράχοβα. 

ΕΠΕΙΣΟΔΙΟ 39

Η ομάδα, με ένα συνδυασμό θάρρους και θράσους -που δεν της λείπει ποτέ- βρίσκεται να παρακολουθεί το γραφείο του ίδιου του Πρωθυπουργού. Επειδή ο κόσμος είναι απίστευτα μικρός, θα πέσουν πάλι στο δρόμο του υπαστυνόμου Τζουμάνη. Παράλληλα, οι κακοί θα ενημερωθούν πλήρως απ' τον αρχηγό για το τι πρέπει να κάνουν αφού γνωρίσουν και τον πέμπτο δολοφόνο. Οι πέντε αποφασίζουν να ανοίξουν τα χαρτιά τους στην αστυνομία. Μήπως, όμως, είναι πια πολύ αργά; 

ΕΠΕΙΣΟΔΙΟ 40

Ο υπαστυνόμος Τζουμάνης, όμηρος της τρελής παρέας ξεφεύγει αφήνοντάς τους εκτεθειμένους και στην Ελληνική Αστυνομία. Αποφασίζουν, λοιπόν, να πάρουν τα βουνά και συγκεκριμένα τα βουνά της Αυστραλίας για να γλιτώσουν. Υπάρχει, όμως, μία εκκρεμότητα: ο Φώτης και η Αγγέλα πρέπει να γυρίσουν σπίτι να πάρουν τα πράγματά τους. 

ΕΠΕΙΣΟΔΙΟ 41

Η τύχη φάνηκε να είναι με το μέρος της παρέας μιας και γλίτωσαν κυριολεκτικά από του χάρου τα δόντια. Είναι, όμως, η πρώτη φορά που, αν και οι κακοί βρίσκονται ένα βήμα μπροστά, διχάζονται... Έτσι, ο Δεληκάρης κι ο Πρωθυπουργός, σε διαφορετικά στρατόπεδα και με διαφορετικά συμφέροντα, περικυκλώνουν με τη δράση τους την ανυποψίαστη παρέα. Ο Αλέξης, αποφασισμένος να φύγει για τη Μελβούρνη, βρίσκει πιθανούς αντικαταστάτες. Τι θα κάνει η Ντάλια; Πρόκειται για το τέλος ενός μεγάλου ανεκπλήρωτου έρωτα. 

ΕΠΕΙΣΟΔΙΟ 42

Κανείς δεν φαίνεται να δίνει σημασία στη διαίσθηση του Σπύρου, παρά το γεγονός ότι αυτή αποδεικνύεται σε πολλά σημεία αλάνθαστη... Η πληροφορία για το πότε θα είναι άδειο το δικηγορικό γραφείο του Δεληκάρη δίνεται εύκολα και άμεσα από τη γραμματέα του στην Αγγέλα. Ανυποψίαστοι σχεδόν οι 5 θα περιμένουν να έρθει η Κυριακή για να μπουν στο γραφείο και να ψάξουν. Οι κάμερες ασφαλείας, όμως, είναι σε λειτουργία, έτοιμες να εντοπίσουν όποιον μπει στο γραφείο. Και δυστυχώς, δεν θα πρόκειται μόνο για την παρέα των πέντε!.. 

ΕΠΕΙΣΟΔΙΟ 43

Παγιδευμένοι ανάμεσα στη ζωή και το θάνατο, οι πέντε παίρνουν τις απαντήσεις που θέλουν. Η επιστροφή στη ζωή θα τους βρει σε διαφορετικά δωμάτια νοσοκομείου, ελαφρά τραυματισμένους, όλους εκτός από μία: την Αγγέλα, που φαίνεται να θέλει ξαφνικά να γίνει η κολλητή του Δράκουλα. 

ΕΠΕΙΣΟΔΙΟ 44

Ένα επεισόδιο αφιερωμένο σε γάμους και ληστείες! Η Σοφία και η Θεοπούλα πέφτουν θύματα ληστείας, το ζευγάρι της Αμερικής αποφασίζει να χωρίσει πολιτισμένα και ταξιδεύει στην Ελλάδα για την επίσημη ανακοίνωση στις ήδη έξαλλες συμπεθέρες Μαριλένα και Ζουμπουλία. Η Φρίντα, αντίθετα, ανακοινώνει το γάμο της. Μέσα σε μια τόσο φυσιολογική καθημερινότητα, ο Αλέξης θα αποφασίσει να αποκρύψει από τους 5 το επικίνδυνο μυστικό που τον βαραίνει εδώ και καιρό... Ένα μυστικό που αν μαθευτεί θα ανατρέψει καθολικά τις θεωρίες και τις εικασίες της παρέας...

Αντιδράσεις και δημοφιλία 
Όταν ο Καπουτζίδης παρέδωσε τα πρώτα σενάρια της σειράς στους υπευθύνους του καναλιού, εκείνοι δεν έμειναν ευχαριστημένοι από το πόνημα του. Έτσι, επιστρατεύθηκε άλλος γνωστός σεναριογράφος για να "χτενίσει" το σενάριο, αλλά και πάλι δεν υπήρχε μεγάλη αισιοδοξία στο κανάλι. Οι πρώτοι τίτλοι της σειράς ήταν "Τα Μάτια Σας Δεκατέσσερα", "Και Τώρα Τρέξτε", "Που Μπλέξαμε" -την οποία φράση αναφέρει συχνά ο Καπουτζίδης μέσα στη σειρά- ώσπου ο Αργύρης Αγγέλου εφηύρε τον τελικό τίτλο.

Ο αρχικός ρόλος της Ντάλιας ήταν μια γυναίκα γύρω στα 50 που θα υποδύονταν η Κάτια Δανδουλάκη, η οποία ήδη πρωταγωνιστούσε στη καθημερινή σειρά του σταθμού, Βέρα Στο Δεξί. Η Σμαράγδα Καρύδη, η οποία προτάθηκε από τον σκηνοθέτη της σειράς, δεν ήταν επιθυμητή από τον Καπουτζίδη, όμως πολύ σύντομα το μετάνιωσε. Επίσης ο ρόλος της Ζουμπουλίας είχε αρχικά γραφτεί για την Ελένη Γερασιμίδου.

Και τις 2 τηλεοπτικές σεζόν που προβλήθηκε, 2005-06 και 2006-07, ήταν η πρώτη σε δημοφιλία και θεαματικότητα τηλεοπτική σειρά, με μέσο όρο τηλεθέασης πάνω από 50%.

Λόγω του σεναρίου, έχει προκαλέσει έντονο ενδιαφέρον, συζητήσεις και θεωρίες σχετικά με την εξιχνίαση του μυστηρίου, ενώ κατά την εποχή της αρχικής προβολής της είχε δημιουργηθεί μεγάλη κοινότητα πιστών τηλεθεατών, διαδικτυακές κοινότητες και ομάδες συζητήσεων -φαινόμενο γνωστό σαν cult television- που ως τότε υπήρχε κυρίως για ξένες παραγωγές.

Τελικά, η τεράστια επιτυχία της σειράς χάρισε στον Καπουτζίδη και τη Μακρυπούλια τη θέση των παρουσιαστών του διαγωνισμού Γιουροβίζιον 2006, αλλά και τη θέση των σχολιαστών κατά τον διαγωνισμό.

Πολλοί φανατικοί τηλεθεατές -για ευνόητους λόγους- είχαν αντιδράσει σχετικά αρνητικά στο γεγονός ότι η σειρά μετά από ένα σημείο έγινε δεκαπενθήμερη από εβδομαδιαία, το οποίο εξηγήθηκε τότε από τις πρόσθετες υποχρεώσεις του Καπουτζίδη στα μέσα του πρώτου κύκλου, γεγονός που συνεχίστηκε σε μεγαλύτερο βαθμό στη δεύτερη σεζόν.

Ηθοποιοί της σειράς, κρατώντας τα στοιχεία και την ιδιότητα του χαρακτήρα που υποδύονται, έχουν παρουσιάσει διάφορες διαφημίσεις, όπως της αλυσίδας σούπερ μάρκετ Carrefour (Ντάλια, Γιαγιάδες), της Electronet (Ντάλια) ή της εταιρείας τηλεφωνίας ΤΙΜ μετέπειτα WIND (όλη η παρέα).

Μουσική 

Η πλειονότητα των μουσικών κομματιών που ακούγονται στη σειρά, είναι από άλλες ταινίες επιτυχίες του αμερικάνικου κινηματογράφου. Παρόλο που πολλά από αυτά μουσικά κομμάτια χρησιμοποιήθηκαν, δεν έγινε ποτέ καμιά αναφορά στους τίτλους της σειράς.

Το βασικό θέμα των τίτλων αρχής της σειράς αποτελεί το τραγούδι "Ήμουν άγγελος του Τσάρλι" σε στίχους του Δημήτρη Ιατρόπουλου και μουσική του Renato Favilli το οποίο ερμηνεύει η Δανάη Φαβίλλη. Το κομμάτι, αν και του 1981, και έχοντας βραβευτεί στην γειτονική Βουλγαρία (Φεστιβάλ Σόφιας), ταυτίστηκε με την επιτυχία της σειράς, με αποτέλεσμα λίγους μήνες μετά την έναρξή της να ακούγεται σε μαγαζιά της Ελλάδας και να βρίσκεται ψηλά στις πωλήσεις των δισκοπωλείων. 

Ενδεικτικό επίσης της επιτυχίας της σειράς είναι η δημιουργία επανεκτελέσεων (remixes) από φανατικούς θαυμαστές με ατάκες αγαπημένων ηρώων της σειράς (π.χ. Θεοπούλα).

Επίσης, σε πρόσφατο επεισόδιο η Αμαλία της σειράς ηχογραφεί τραγούδι και γυρίζει βιντεοκλίπ με πρωταγωνίστριες τις γιαγιάδες Σοφία και Θεοπούλα. Το τραγούδι αυτό ("Φιλί φιλί με λυτρώνεις"), τραγουδισμένο με τη γνωστή προφορά της Αμαλίας, έχει σημειώσει μεγάλη επιτυχία στους ραδιοφωνικούς σταθμούς, ενώ κυκλοφορεί ευρέως και από εφαρμογές FTP ή σε κινητά μέσω bluetooth. Τους στίχους του τραγουδιού έχει γράψει ο Γιώργος Καπουτζίδης.

Βραβεύσεις

Παραπομπές

Εξωτερικοί σύνδεσμοι 
 

Τηλεοπτικές σειρές Mega
Ελληνικές κωμικές τηλεοπτικές σειρές
Ελληνικές δραματικές τηλεοπτικές σειρές